title: Lähetystyö (mormonismi)

text: Lähetyssaarnaajat noudattavat hyvin tarkkaan määriteltyä päiväohjelmaa, joka tosin hieman vaihtelee alueellisesti paikallisten perinteiden ja tapojen mukaan. Lähetyssaarnaajien nukkumaanmeno- ja heräämisajat on tarkkaan määritelty. Tyypillinen lähetyssaarnaajan päiväohjelma on seuraavanlainen:


title: Lähetystyö (mormonismi)

text: Lähetyssaarnaajat toistavat edellä kerrotun päiväohjelman kaikkina päivinä, lukuun ottamatta yhtä "vapaata" viikonpäivää. Tämä tunnetaan nimellä "valmistautumispäivä" (engl. "preparation day"), koska lähetyssaarnaajat valmistautuvat silloin edessä olevaan viikkoon. Valmistautumisen lisäksi lähetyssaarnaajat voivat käyttää päivän lepäämiseen, urheilun harrastamiseen, kotitöiden tekemiseen (kuten siivoamiseen, pyykinpesuun ja ostosten tekemiseen), kirjeiden kirjoittamiseen tai nähtävyyksien katselemiseen. Lähetyssaarnaajat, jotka asuvat lähellä temppeliä, voivat käydä valmistautumispäivänään temppelissä ja osallistua endaumenttiin. Mikäli lähetyssaarnaaja saa siirron toiselle paikkakunnalle, hän matkustaa valmistautumispäivänä uudelle paikkakunnalle.


title: Lähetystyö (mormonismi)

text: Valmistautumispäivä loppuu illalla klo 18:00, minkä jälkeen lähetyssaarnajat palaavat takaisin normaaliin päivärytmiin. Lähetyssaarnaajia kehotetaan pitämään kiinni aamurutiineistaan valmistautumispäivänäkin, mukaan lukien varhainen herääminen ja pyhien kirjoitusten tutkiminen.


title: Lähetystyö (mormonismi)

text: Myös sunnuntai katkaisee lähetyssaarnaajan normaalin rytmin, ainakin jumalanpalveluksen ja pyhäkoulujen ajaksi.


title: Lähetystyö (mormonismi)

text: Ajankäytön lisäksi myös muut asiat lähetyssaarnaajien arjessa on tarkkaan säädelty. Lähetyssaarnaajan kutsumuksena ajatellaan olevan Jumalan ja kirkon palveleminen, evankeliumin julistaminen ja lähimmäisenrakkauden työt. Tämän takia lähetyssaarnaajan päivän tulisi koostua rukouksista, pyhien kirjoitusten tutkimisesta, evankelioimisesta ja humanitäärisistä töistä. Kaikki, mikä ei palvele tätä tarkoitusta, tulisi periaatteessa jättää. Myös materiaalisesti lähetyssaarnaajan tulisi viettää vaatimatonta elämää.


title: Lähetystyö (mormonismi)

text: Lähetyssaarnaajien ei tule esimerkiksi katsoa televisiota, kuunnella muuta kuin hengellistä musiikkia tai lukea muuta kuin pyhiä kirjoituksia ja hengellistä aineistoa. He eivät saa ottaa osaa huvituksiin, kuten käydä elokuvissa tai tanssimassa. Sen sijaan nähtävyyksien katseleminen on sallittu. Toisten kirkkojen ja uskontojen tilaisuuksissa saa käydä, mutta vain lähetysjohtajan luvalla.


title: Lähetystyö (mormonismi)

text: Näiden sääntöjen lisäksi lähetyssaarnaajien elämää säätelevät lukuisat kiellot, joiden tarkoituksena on suojella lähetystyössä olevia nuoria. Useat luokkaantumisvaaran sisältävät urheilulajit, kuten jääkiekko, on kielletty lähetyssaarnaajilta. Myöskään uimista ja saunaa ei sallita.


title: Lähetystyö (mormonismi)

text: Mormonilähetyssaarnaajat eivät nykyään koskaan palvele yksinään, vaan aina yhdessä toisen, samaa sukupuolta olevan lähetyssaarnaajan kanssa. Tästä poikkeuksena ovat vain eläkkeellä olevat lähetyssaarnaajapariskunnat, jotka palvelevat yhdessä koko lähetystyöaikansa. Myös kolmen lähetyssaarnaajan muodostamia ryhmiä on olemassa, vaikka nämä ovatkin harvinaisia. Tätä kahden (tai poikkeustapauksissa kolmen) lähetyssaarnaajan ryhmää kutsutaan lähetyssaarnaajatoverien ryhmäksi (engl. "missionary companionship"), ja sen katsotaan olevan pienin lähetystyöyksikkö.


title: Lähetystyö (mormonismi)

text: Lähetyssaarnaajatoverien odotetaan, paitsi tekevän lähetystyötä yhdessä, myös viettävän muun aikansa keskenään. Heidän tulee opiskella yhdessä paikallista kieltä, pyhiä kirjoituksia ja lähetystyön tekemistä. Samoin "valmistautumispäivän" vapaa-ajan aktiviteetit tulisi tehdä yhdessä. Lähetyssaarnaajat jakavat keskenään saman asunnon, ja heidän tulisi nukkua samassa makuuhuoneessa, joskaan ei samassa sängyssä (vain lähetystyössä olevat avioparit ovat poikkeus tähän). He jakavat keskenään myös tarvittavat kotityöt. Lähetyssaarnaaja saa olla erossa toveristaan vain peseytymisen ja WC:ssä käymisen aikana.


title: Lähetystyö (mormonismi)

text: Vain poikkeustapauksissa lähetyssaarnaaja on tavannut toverinsa jo ennen lähetystyötä. Lähetyssaarnaaja viipyy yhdessä kaupungissa yleensä kolmesta kuuteen kuukautta, minkä jälkeen lähetysjohtaja siirtää hänet toiseen kaupunkiin. Tämä merkitsee, että lähetyssaarnaaja tutustuu lähetystyönsä aikana useisiin tovereihin. Poikkeuksena tähän ovat tietysti avioparit, jotka palvelevat yhdessä koko lähetystyön ajan.


title: Lähetystyö (mormonismi)

text: Mikäli lähetystyöntekijöillä on vaikeuksia sopeutua toisiinsa tai suhteet kiristyvät, heitä kehotetaan ensi sijassa selvittämään asia keskenään, rukouksen ja paaston avulla. Jos tämä ei onnistu, he voivat kääntyä lähetysjohtajan puoleen, joka yleensä yrittää sovitella. Joissain tapauksissa ainoa ratkaisu voi olla parin erottaminen toisistaan.


title: Lähetystyö (mormonismi)

text: Lähetyssaarnaajat eivät yleensä tapaa perhettään lähetystyön aikana. Heitä kehotetaan pitämään perheeseensä yhteyttä kirjeitse, mutta kireä päivärytmi saa aikaan sen, että yleensä kirjeitä kirjoitetaan vain kerran viikossa, valmistautumispäivänä. Lähetyssaarnaajat saavat soittaa kotiinsa vain kahdesti vuodessa, jouluna ja äitienpäivänä (joidenkin alueiden lähetysjohtajat tosin sallivat puhelut myös isänpäivänä). Lähetyssaarnaajille on nykyään luvallista pitää yhteyttä läheisiinsä myös sähköpostitse, mutta postien lukeminen ja niihin vastaaminen on luvallista vain valmistautumispäivänä, jolloin lähetyssaarnaajat saavat käyttää julkisissa tiloissa olevia tietokoneita, esimerkiksi kirjastossa tai internet-kahvilassa.


title: Lähetystyö (mormonismi)

text: Lähetyssaarnaajilla on lupa ylläpitää heteroseksuaalista seurustelusuhdetta myös lähetystyönsä aikana, mutta heillä ei ole oikeutta tavata seurustelukumppaniaan tänä aikana. Näin ollen yhteydenpito rajoittuu viikoittaisiin kirjeisiin tai sähköposteihin. Kahden vuoden erossaoloaika voi olla nuorille ihmisille kohtuuton rasitus, ja osa lähetystyöhön lähtevistä voikin katsoa parhaaksi seurustelusuhteen lopettamisen ennen lähetystyöhön lähtemistä. Toisaalta monet suhteet kestävät erossa olemisen ja saattavat jopa lujittua.


title: Lähetystyö (mormonismi)

text: Lähetyssaarnaajien suhde vastakkaiseen sukupuoleen on hyvin tarkkaan säädeltyä. He eivät saa missään olosuhteissa olla kahden vastakkaista sukupuolta olevan henkilön kanssa, ja fyysiset läheisyydenosoitukset (esimerkiksi halaaminen tai suudelma) johtavat lähetystyön päättymiseen. Lähetyssaarnaajien ei liioin ole luvallista tutkia uskontoa yksinäisen vastakkaista sukupuolta olevan henkilön kanssa, ensimmäistä tutustumiskäyntiä lukuun ottamatta. Tällaisessa tapauksessa kiinnostuneen luo pyritään lähettämään hänen omaa sukupuoltaan olevia lähetyssaarnaajia tai aviopari. Jos tämä ei ole mahdollista, lähetyssaarnaajien tulee pyytää mukaansa paikallinen kirkon jäsen.


title: Lähetystyö (mormonismi)

text: MAP-kirkon historian alkuvaiheissa oli tavallista, että naimisissa olevia ja perheellisiä miehiä kutsuttiin lähetystyöhön jopa useiden vuosien ajaksi. Nykyään avioliitossa elävien nuorien ei odoteta suorittavan lähetystyötä, vaan heidän kutsumuksensa katsotaan olevan perheen hoitaminen. Sen sijaan eläkkeellä olevia aviopareja voidaan hyväksyä lähetystyöhön. Työikäisiä aviopareja kutsutaan lähinnä lähetystyön johtamisesta vastaaviin lähetysjohtajan virkoihin. Tällöin he muuttavat asemamaahansa yleensä perheineen.


title: Lähetystyö (mormonismi)

text: 31. joulukuuta 2010 maailmassa oli kaiken kaikkiaan 52 225 mormonilähetyssaarnaajaa, jotka palvelivat 344 lähetyskentällä. Heidän ja paikallisseurakuntien työn tuloksena kirkkoon liittyi vuoden 2010 aikana 271 814 uutta jäsentä. Vuonna 2006 yhtä lähetyssaarnaajaa kohden kääntyneitä oli 4,67, kun heitä vuonna 1989 oli 8,03. Kehityssuunta on herättänyt huolta eräissä kirkon johtajissa.


title: Lähetystyö (mormonismi)

text: Suomessa on nykyään noin 50 lähetyssaarnaajaa, joista suurin osa tulee ulkomailta.


title: Lähetystyö (mormonismi)

text: Suurelle yleisölle tunnetuin lähetystyön muoto ovat kaksittain liikkuvat nuoret miehet ja naiset, jotka kulkevat ovelta ovelle tai pyrkivät keskustelemaan tapaamiensa ihmisten kanssa kaduilla ja toreilla. Tämä on näkyvin, muttei ainoa lähetystyön muoto. Eräät lähetyssaarnaajat toimivat "palvelulähetyssaarnaajina", jolloin he osallistuvat täysipäiväisesti humanitäärisiin tai kehitysapuprojekteihin, yleensä kehittyvissä maissa. Tämä on mahdollistanut kirkon toiminnan maissa, joissa uskonnon julistaminen ei ole laillista tai sitä rajoitetaan (esim. Kiinassa ei kirkon humanitaaria työntekijöitä voida kutsua edes palvelulähetyssaarnaajan nimellä). Tällaisia ovat ennen muuta islamilaiset maat ja eräät valtiot Afrikassa. Jotkut palvelulähetyssaarnaajat, erityisesti sellaiset, joilla on alaan liittyvää erikoisosaamista, palvelevat kirkon virastoissa, temppeleissä (yleensä vanhempia pareja) tai sukututkimuskeskuksissa sukututkimuslähetyssaarnaajina. Osa lähetyssaarnaajista kutsutaan oppaiksi kirkon vierailijakeskuksiin, joita on Salt Lake Cityn temppeliaukiolla, eräissä muissa mormonismin historiaan liittyvissä paikoissa ja joidenkin temppeleiden yhteydessä. Heidän tehtävänään on ottaa vierailijat vastaan, järjestää heille opastettuja kiertokäyntejä ja vastata heidän kysymyksiinsä sekä jakaa tietoa kirkosta.


title: Lähetystyö (mormonismi)

text: Vuonna 2007 80 % lähetyssaarnaajista oli nuoria miehiä, 13 % nuoria naisia ja 7 % vanhempia aviopareja.


title: Väyryneniitti

text: Väyryneniitti (kemiallinen kaava MnBe(PO)(OH), mangaani-berylliumhydroksidifosfaatti) on harvinainen fosfaattimineraali, jonka ensimmäinen löytöpaikka maapallolta on Eräjärven Viitaniemen litiummineraalilouhos. Mineraalia ei ole löydetty mistään muualta Suomesta eikä toistaiseksi mistään muusta paikasta maapallolta. Mineraali on nimetty Teknillisen korkeakoulun geologian ja mineralogian professorin Heikki Väyrysen (1888–1956) mukaan.


title: Väyryneniitti

text: Väyryneniitin väri vaihtelee vaaleanpunaisesta ruusunpunaiseen, ja mineraali on tavallisesti massamainen tai rakeinen, kiteet ovat harvinaisia, pieniä ja kuitumaisia. Väyryneniitin kidejärjestelmä on monokliininen. Väyryneniitti on läpinäkyvä tai -kuultava ja lasikiiltoinen.


title: Väyryneniitti

text: Väyryneniitillä ei ole teollista, mainittavaa geologista eikä koruteollista hyötykäyttöä, mutta se on harvinaisuutensa vuoksi kivikeräilijöiden suosiossa. Alan kauppiaat myyvät harvinaista mineraalia yleensä suhteellisen korkeaan hintaan, vaikka mineraali itsessään ei ole arvokas.


title: Väyryneniitti

text: Heikki Väyrysen sukuseura on ottanut itselleen nimen Väyrysniitti tämän mineraalin mukaan.


title: Hans Hermann Junge

text: Hans Hermann Junge (11. helmikuuta 1914 Wilster, Saksa – 13. elokuuta 1944 Dreux, Ranska) oli Adolf Hitlerin henkilökohtainen sihteeri ja Traudl Jungen aviomies.


title: Hans Hermann Junge

text: Hans Junge liittyi SS:ään 19-vuotiaana vuonna 1933. Seuraavana vuonna hän liittyi vapaaehtoisesti Hitlerin SS-henkivartiokaartiyksikköön Leibstandarte SS Adolf Hitleriin. Vuonna 1936 hänet siirrettiin SS-saattokomennuskunta "Der Führeriin", joka saattoi Hitleriä tämän matkatessa.


title: Hans Hermann Junge

text:
Vuonna 1940 Jungesta tuli Hitlerin palvelija ja sotilaspalvelija. Junge toimi toisen palvelijan Heinz Lingen kanssa vuoropäivinä. Traudl Junge kuvaili tointa seuraavasti:
"On oikeastaan liian vähän sanoa heitä 'palvelijoiksi', sillä he olivat pikemminkin talonmiehiä, hovimestareita ja matkaseuralaisia ja toimivat hänen oikeana kätenään."


title: Hans Hermann Junge

text: Palvelija herätti Hitlerin aamuisin koputtamalla oveen, ilmoitti kellonajan ja kertoi aamun uutiset. Palvelija päätti ruokalistan ja määräsi ruokailuajat, jakoi ohjeet keittiöön ja tarjoili Hitlerille. Myös lääkäri- ja parturikäyntien tilaaminen ja koiran hoidon valvominen kuului palvelijalle, jolla oli alaisuudessaan käskyläisiä siivouksen ja vaatehuollon kaltaisia arkiaskareita varten.


title: Hans Hermann Junge

text: Junge ei kuitenkaan viihtynyt työssään, vaikka Hitler piti hänestä kovasti. Junge viihtyi Hitlerin sihteerin Traudl Humpsin kanssa, ja pari rakastui toisiinsa. Traudlin mukaan Hans halusi ajatella itsenäisesti, ja hän oli ymmärtänyt Hitlerin oman ajatusmaailman häiritsevän voimakkaasti. Junge oli pyrkinyt usein rintamalle, mutta pyynnöt evättiin säännöllisesti. Hitler selitti hänen olevan korvaamaton luotettavana palvelijana ja adjutanttina, joita oli vaikeampi löytää kuin hyviä sotilaita. Junge näki kihlautumisen Traudlin kanssa mahdollisuutena siirtoon, mutta Hitler patisti paria myös avioitumaan.


title: Hans Hermann Junge

text: Hans ja Traudl menivät naimisiin 19. kesäkuuta 1943. Vajaata kuukautta myöhemmin Hans Junge siirtyi Waffen-SS:ään, ja hänet lähetettiin joulukuun alussa itärintamalle. Junge selviytyi raskaita tappioita vaatineista taisteluista idässä ja pääsi muutaman kerran lomille vaimonsa luo. Kesällä 1944 hän oli Ranskassa 12. SS-panssaridivisioona "Hitlerjugendin" sotilaana. Hans ja Traudl tapasivat vielä heinäkuussa 1944, mutta muutaman viikon kuluttua Hans kuoli Yhdysvaltain ilmavoimien iskussa Ranskassa.


title: Wilster

text: Wilster on kaupunki Schleswig-Holsteinissa Saksassa. Siellä on arviolta 4 354 asukasta (vuonna 2015) ja sen pinta-ala on 2,71 neliökilometriä.


title: Wilster

text: Wilster sai kaupunkioikeudet 1282 ja se lukeutuu Schleswig-Holsteinin vanhimpiin kaupunkeihin. Wilster on Wilstermarschin, joka on saksan suuria karjankasvatusalueita, keskus. Kaupungin vanha kaupungintalo on yksi parhaiten säilyneistä renessanssiajan rakennuksista Schleswig-Holsteinissa.


title: Val-de-Grâce

text: Val-de-Grâce () on sotilassairaala Pariisin viidennessä arrondissementissa.


title: Val-de-Grâce

text: Val-de-Grâcen kirkko rakennettiin Ranskan kuningattaren Anna Itävaltalaisen käskystä. Kun Annan ja Ludvig XIII:n poika Ludvig XIV syntyi, Anna päätti rakennuttaa Neitsyt Marian ylösnousun kunniaksi benediktiinikonventin kohdalle kirkon. Kirkko vihittiin 1. huhtikuuta 1645.


title: Val-de-Grâce

text: Val-de-Grâcen suunnittelivat ranskalaiset barokkiarkkitehdit François Mansart ja Jacques Lemercier. Rakennustyöt alkoivat vuonna 1645 ja päättyivät 1667.


title: Val-de-Grâce

text: Val-de-Grâcesta tuli Ranskan vallankumouksen aikana sairaala ja kirkko kärsi vandalismista. Vallankumouksen jälkeen Val-de-Grâcesta tehtiin sotilassairaala.


title: Val-de-Grâce

text: Nykyään Val-de-Grâcen vanha puoli toimii hallinto- ja opetuskäytössä. Lääkäriopisto "École d’application du Service de santé des armées’n" koulu sijaitsee Val-de-Grâcen itäisellä alueella. Nykyinen toiminnassa oleva sairaala rakennettiin 1970-luvun alussa ja se valmistui vuonna 1979.


title: Val-de-Grâce

text: Sairaalassa on noin 350 vuodepaikkaa. Sairaala on ollut pitkään paitsi sotilassairaala, myös yleinen sairaala. Ranskan hallituksen ministerit ja virkamiehet saavat sairaalahoitonsa Val-de-Grâcessa.


title: Val-de-Grâce

text: Napoleonin henkilääkärin Dominique Jean Larreyn patsas sijaitsee sairaalan aukiolla. Sen suunnitteli kuvanveistäjä David d’Angers vuonna 1843.


title: Val-de-Grâce

text: Osa Val-de-Grâcesta on museona.


Painajainen Elm Streetillä 5 – Painajaisten lapsi () on yhdysvaltalainen, vuonna 1989 tehty kauhu- ja slasher-elokuva. Se kuuluu "Painajainen Elm Streetillä" -elokuvasarjaan. Elokuva on julkaistu Suomessa DVD:llä.


title: Painajainen Elm Streetillä 5 – Painajaisten lapsi

text: Elokuva seuraa edellisestä osasta tutun Alicen ja tämän poikaystävän Danin tarinaa. Alicelle selviää että Freddy on tekemässä paluuta, ja käyttää hyväkseen Alicen syntymätöntä lasta, Jacobia. Freddy voi nyt myös tappaa ihmisiä muutenkin kuin näiden nukkuessa, sillä hän pystyy toimimaan Alicen vauvan unien kautta - ja pienokainen on unessa suurimman osan ajastaan. Elokuvassa kerrotaan myös Freddyn äidin, Amanda Kruegerin kohtalosta.


title: Painajainen Elm Streetillä (elokuvasarja)

text: Painajainen Elm Streetillä () on sarja yhdysvaltalaisia kauhuelokuvia. Elokuvasarja on ottanut nimensä ensimmäiseltä elokuvalta, "Painajainen Elm Streetillä" (1984), jonka käsikirjoitti sekä ohjasi Wes Craven. Keskeinen henkilö elokuvissa on yliluonnollinen sarjamurhaaja Freddy Krueger, jota esittää jokaisessa kahdeksassa elokuvassa Robert Englund.


text: Elokuvien suosion ansiosta alettiin tehdä myös sarjakuvatarinoita, joita julkaisee Marvel Comics, Innovation Comics, Trident Comics, Avatar Press ja Wildstorm Comics. Jokaisesta elokuvasta, "a" lukuun ottamatta, on julkaistu romaani. Vuonna 1989 julkaistiin "A Nightmare on Elm Street" (NES)"-niminen videopeli Commodore 64:lle, Nintendo Entertainment Systemille sekä IBM PC:lle. Elokuvasarjan päähenkilö Freddy Krueger on pelattavana hahmona vuoden 2011 "Mortal Kombat" -pelissä.


title: Tom Hahl

text: Tom Hahl (s. 6. lokakuuta 1965 Hämeenlinna) on suomalainen keilaaja. Hahl aloitti keilailun juniori-ikäisenä Tampereella, mutta edusti huippuvuosinaan helsinkiläistä Ballmasters keilaseuraa. Hänen parhaat saavutuksensa ovat keilailun maailmancupin, Bowling World Cup, voitto vuonna 1990 sekä Helsingissä Talin keilahallissa vuonna 1987 järjestettyjen MM-kilpailujen kaksi henkilökohtaista MM-pronssia ja kaksi joukkuehopeaa.


title: Tom Hahl

text: Tom Hahl voitti keilailun henkilökohtaisen Suomen mestaruuden 1989, lisäksi hänellä on neljä hopeaa ja yksi pronssi. Suomen Keilailuliiton arvokkaimman pelaajaneulan, timanttineulan, hän saavutti vuonna 1998 järjestysnumerolla 10. Suomen urheilutoimittajat ovat valinneet hänet Vuoden Keilaajaksi neljästi. Tom Hahl valittiin Suomen Keilailuliiton Hall of Fameen järjestysnumerolla 12 vuonna 2017. Hahl on asunut Singaporessa vuodesta 1994.


title: Tom Hahl

text: Hahl on 21 kertaa keilannut täyden 300 pisteen sarjan, ensimmäisen kerran joulukuussa 1984.


title: Tom Hahl

text: Kotimaiset arvokilpailut


title: Tom Hahl

text: ·       1983  Junioreiden SM-hopea


title: Tom Hahl

text: ·       1985  Nuorten SM-kulta


title: Tom Hahl

text: ·       1986  SM-hopea


title: Tom Hahl

text: ·       1987  SM-parikulta


title: Tom Hahl

text: ·       1988  SM-joukkuehopea


title: Tom Hahl

text: ·       1989  SM-kulta


title: Tom Hahl

text: ·       1990  SM-pronssi


title: Tom Hahl

text: ·       1990  SM-joukkuepronssi


title: Tom Hahl

text: ·       1991  SM-hopea


title: Tom Hahl

text: ·       1991  SM-parikulta


title: Tom Hahl

text: ·       1995  SM-joukkuepronssi


title: Tom Hahl

text: Kansainväliset arvokilpailut


title: Tom Hahl

text: ·       1982  Junioreiden EM-joukkuehopea


title: Tom Hahl

text: ·       1982  Scandinavia Cup-kulta


title: Tom Hahl

text: ·       1983  Junioreiden PM-parihopea


title: Tom Hahl

text: ·       1983  Junioreiden PM-joukkuepronssi


title: Tom Hahl

text: ·       1984  Junioreiden EM-joukkuehopea


title: Tom Hahl

text: ·       1984  Junioreiden EM-triohopea


title: Tom Hahl

text: ·       1984  Joukkueiden Eurooppa Cup-kulta


title: Tom Hahl

text: ·       1984  PM-joukkuehopea


title: Tom Hahl

text: ·       1984  PM-triopronssi


title: Tom Hahl

text: ·       1986  Nuorten maaotteluvoitto


title: Tom Hahl

text: ·       1986  Joukkueiden Eurooppa Cup-kulta


title: Tom Hahl

text: ·       1986  PM-parihopea


title: Tom Hahl

text: ·       1986  PM-triopronssi


title: Tom Hahl

text: ·       1986  PM-joukkuehopea


title: Tom Hahl

text: ·       1987  Maaotteluvoitto


title: Tom Hahl

text: ·       1987  MM-all eventspronssi


title: Tom Hahl

text: ·       1987  MM-masterspronssi


title: Tom Hahl

text: ·       1987 MM-triohopea


title: Tom Hahl

text: ·       1987  MM-joukkuehopea


title: Tom Hahl

text: ·       1990  Eurooppa Cup-hopea


title: Tom Hahl

text: ·       1990  Maailmancup-kulta


title: Tom Hahl

text: ·       1992 Joukkueiden Eurooppa Cup-kulta


title: Tom Hahl

text: ·       1994  Joukkueiden maailmancup-pronssi


title: Tom Hahl

text: ·       2001  World Games-pronssi


title: Tom Hahl

text: Suomen Keilailuliiton pelaajaneulat


title: Tom Hahl

text: ·       1984  Hopeinen pelaajaneula, nro 77


title: Tom Hahl

text: ·       1984  Kultainen pelaajaneuta, nro 44


title: Tom Hahl

text: ·       1987  Kultainen pelaajaneula lehvin, nro 16


title: Tom Hahl

text: ·       1998  Timanttineula, nro 10


title: Scritti Politti

text: Scritti Politti on brittiläinen rockyhtye, joka perustettiin Leedsissä vuonna 1978. Sen johtohahmo on walesilainen laulaja-lauluntekijä Green Gartside (oik. Paul Julian Strohmeyer).


title: Scritti Politti

text: Alun perin vasemmistomielisenä post-punk -yhtyeenä aloittanut Scritti Politti muuntui lähemmäksi valtavirran poppia 1980-luvun alkupuoliskolla, jolloin se saavutti menestystä Britannian ja Yhdysvaltojen listoilla. Yhtyeen menestynein albumi on vuonna 1985 julkaistu "Cupid & Psyche 85", jonka menestyssinglejä olivat "Perfect Way", "The Word Girl", "Wood Beez" ja "Absolute".


title: Scritti Politti

text: Vuonna 1991 ilmestyi single "She's A Woman", jossa vierailevana laulajana oli mukana Shabba Ranks. Se jäi yhtyeen viimeiseksi Britannian Top20-singleksi toistaiseksi. Tämän jälkeen Gartside vetäytyi musiikin parista ja asusteli Etelä-Walesissa. Scritti Politti teki kuitenkin paluun vuosikymmenen lopulla ja julkaisi uudet albumit vuosina 1999 ja 2006.


title: Scritti Politti

text: Scritti Polittin varhainen kokoonpano oli Green Gartsiden lisäksi Matthew Kay (koskettimet, manageri), Tom Morley (rummut) ja Nial Jinks (basso, erosi yhtyeestä vuonna 1980). "Cupid & Psyche 85:n" aikaan yhtyeessä olivat Gartside (laulu), David Gamson (koskettimet, ohjelmointi) ja Fred Maher (rummut, rumpuohjelmointi).


title: Nokia N81

text: Nokia N81 on Nokian matkapuhelin, joka tuli kauppoihin joulukuussa 2007. Siitä on olemassa myös sisarversio, jossa micro-SD korttipaikan sijaan on kiinteästi 8 Gt muistia. Puhelimessa on 2 megapikselin kamera. Puhelimeen on liitetty Nokia N-Gage pelipalvelu. Puhelin suunniteltiin lähinnä nuorille musiikista ja pelaamisesta kiinnostuneille.


title: Edmund Muskie

text: Edmund Sixtus ”Ed” Muskie (28. maaliskuuta 1914 Rumford, Maine – 26. maaliskuuta 1996 Washington, DC) oli yhdysvaltalainen demokraattipoliitikko Mainesta. Uransa aikana hän toimi Mainen kuvernöörinä, ulkoministerinä ja oli ehdokkaana puolueensa presidenttiehdokkaaksi.


title: Edmund Muskie

text: Muskie valittiin Mainen kuvernööriksi vuonna 1954 ja senaattoriksi 1958. Vuonna 1980 presidentti Jimmy Carter nimitti hänet ulkoministerikseen Cyrus Vancen erottua.


title: Gia – kauneuden kirous

text: Gia – kauneuden kirous () on vuonna 1998 ensi-iltansa saanut yhdysvaltalainen elämäkertaelokuva, joka kertoo huippumalli Gia Carangin (1960–1986) elämästä. Elokuvan nimiosaa näyttelee Angelina Jolie. Sen on ohjannut Michael Christopher.


title: Jari Elsilä

text: Jari Elsilä (s. 10. huhtikuuta 1960 Liminka) on nimimerkkiä Jari käyttävä poliittinen pilapiirtäjä. Sanomalehti Kalevaan päivittäin piirtävä Elsilä on Suomen tunnetuimpia pilapiirtäjiä.


title: Jari Elsilä

text: Elsilä on ollut Kalevan vakituinen työntekijä vuodesta 1994. Aikaisemmin hän piirsi muun muassa sanomalehti Kansan Tahtoon, Ilta-Sanomiin sekä Ahjoon.


title: Jari Elsilä

text: Elsilän piirrostyyli on hivenen rujoa ja varsin pelkistettyä – esimerkiksi varjostuksia on vain vähän. Itse hän kuvaa tyyliään ”taloudelliseksi viivankäytöksi”. Elsilä piirtää perinteisellä tekniikalla käsin ja käyttää tietokonetta ainoastaan viimeistelyyn ja lopputuloksen skaalaukseen.


title: Jari Elsilä

text: Elsilä asuu Oulussa Iskon kaupunginosassa. Vapaa-aikanaan hän muun muassa soittaa kitaraa oululaisessa rhythm and blues -yhtyeessä Mojo Zombies.


title: Jari Elsilä

text: Elsilä on näytellyt sivuosissa Jarmo Lampelan elokuvassa "Sairaan kaunis maailma" (1997) sekä Aki Kaurismäen elokuvassa "Laitakaupungin valot" (2006).


title: Seabiscuit

text: Seabiscuit (23. toukokuuta 1933 – 17. toukokuuta 1947) oli kuuluisa englannintäysiverinen laukkahevonen. Seabiscuitin isä oli Hard Tack ja emä Swing On. Hard Tackin isä oli Man O'War. Vaatimattoman alun jälkeen Seabiscuitista tuli voittaja ja hevosen nousu kuuluisuuteen osoittautui Yhdysvalloissa 1930-luvun laman aikana yhdeksi toivon symboliksi.


title: Seabiscuit

text: Hevosen tarinasta on tehty kolme kirjaa, viimeisimpänä Laura Hillenbrandin "" vuonna 2001. Lisäksi Seabiscuitin tarinasta on tehty kaksi elokuvaa, "The Story of Seabiscuit" vuonna 1949 ja "Seabiscuit – amerikkalainen legenda" vuonna 2003.


title: Owela

text: Owela (Open Web Lab) on VTT:n avoin innovaatiotila, jossa kehitetään tulevaisuuden tuotteita ja palveluja yhdessä aktiivisten käyttäjien kanssa. Owelassa hyödynnetään sosiaalisen median työkaluja käyttäjätutkimukseen ja tuotekehitykseen.


title: Owela

text: Owela koostuu julkisesta Ideatuubista, jossa kuka tahansa voi ideoida uusia tuotteita ja kehittää niitä eteenpäin, sekä projektityötiloista. Suurin osa toiminnasta tapahtuu projektitiloissa, joihin pääsy on rajattu rekisteröityneille käyttäjille. Projektitilat räätälöidään tarpeen mukaan, ja ne voivat koostua esimerkiksi keskustelusta, ideoinnista, gallupeista, kyselyistä ja chatista.


title: Owela

text: Owelaa on kehitetty VTT:llä vuodesta 2007 asti. Sen taustalla on avoimen lähdekoodin WordPress-sisällönhallintajärjestelmä.


title: Owela

text: Owelaa käytetään sekä tutkimusprojekteissa että yritysten omissa tuote- ja palvelukehityshankkeissa.


title: Kenraali Nuuh

text: Kenraali Nuuh () on Ankkalinnan sudenpentujen virallinen vainukoira, jonka loi Carl Barks. Hahmo esiintyi ensimmäisen kerran Barksin tarinassa "Dodging Miss Daisy" (suomeksi "Kauhujen päivä" ja "Siivoushullu") kesäkuussa 1958. Sen jälkeen hahmo on seikkaillut noin 40 tarinassa. Suomessa hahmo on esiintynyt myös nimellä Lupsu. Kenraali Nuuhin lisäksi sudenpentujen maskottina ovat olleet Pulivari ja Pluto.


title: Herttuakunta

text: Herttuakunta on herttuan tai herttuattaren hallitsema maa-alue, läänitys tai valtakunta. Euroopassa varsinkin ranskalaiset ja brittiläiset herttuakunnat ovat perinteisesti olleet epäitsenäisiä kuningaskunnan osia, kun taas saksankielisellä alueella ja Pyhässä saksalais-roomalaisessa keisarikunnassa itsenäiset herttuakunnat olivat yleisempiä.


title: Herttuakunta

text: Nykyisen Ranskan alueella sijaitsi keskiajalla useita herttuakuntia, ja Ison-Britannian kuningattarella on nykyisinkin Normandian herttuan arvonimi. Normandian herttuan herttuakuntaan kuuluvat nykyisin Kanaalisaaret. Merkittäviä historiallisia ranskalaisia herttuakuntia ovat muiden muassa Normandia, Burgundi, Bretagne ja Akvitania.


title: Herttuakunta

text: Englantilaisia herttuakuntia olivat keskiajalla Lancashire ja Cornwall.


title: Herttuakunta

text: Nykyisin itsenäisiä herttuakuntia ei enää ole, joskin Luxemburg on itsenäinen suurherttuakunta.


title: Lautta (sarjakuvat)

text: Lautta () on Marvel-kustantamon sarjakuvissa esiintyvä vankila, johon perinteisesti on sijoitettu ainoastaan superroistoja. Lautan loivat käsikirjoittaja Brian Michael Bendis ja taiteilija David Finch. Vankila esiintyi ensimmäisen kerran amerikkalaisen "Alias"-lehden numerossa 26.


title: Lautta (sarjakuvat)

text: Suomessa Lautta mainittiin ensimmäisen kerran "MEGA"-lehden numerossa 2 (2006).


title: Lautta (sarjakuvat)

text: Lautta toimi isona juonielementtinä Uusien Kostajien muodostamisessa. Elektron saadessa työtarjouksen tuntemattomalta henkilöltä, superroisto iskee vankilaan imien sen sähkögeneraattorien voiman itseensä. Lukuisat vangitut superroistot hyökkäävät ulkoilmaan jossa paikalle sattuneet supersankarit odottavat näitä. Taisteluun osallistuivat Hämähäkkinainen, Kapteeni Amerikka, Hämähäkkimies, Vartiomies, Daredevil, Luke Cage ja Rautamies puolustautuen sellaisia vaarallisia roistoja kuten Mister Hyde, Hydromies ja Violettimies.


title: Lautta (sarjakuvat)

text: Tapahtumien aikana neljäkymmentä vankia pääsee livahtamaan omille teilleen. Kapteeni Amerikka ja Rautamies muodostavat taisteluun osallistuneista supersankareista Uudet Kostajat (pois lukien Daredevil, jota painoivat henkilökohtaiset syyt) tarkoituksenaan napata karkuteille päässeet rikolliset.


title: Lautta (sarjakuvat)

text: Hämmennystä lukijoiden keskuudessa on aiheuttanut useiden superroistojen radikaali muutos persoonallisuudessa. Esimerkiksi Hopeasamurai on jo pitkään toiminut oman kunniakäsityksensä mukaisesti ja on joidenkin mielestä sankarillinen hahmo. Hänet kuitenkin luettiin yhdeksi Lautalta paenneeksi superroistoksi. Samaten Painovoima, jonka oletettiin tehneen itsemurhan, onkin yllättäen yksi paenneista. Lukuisat Marvelin toimittajat, Bendis näiden mukana, ovat kuitenkin väittäneet että nämä jatkumovirheet vain palvelevat tulevia tarinakokonaisuuksia.


title: Lautta (sarjakuvat)

text: Lautalla vartioi jatkuvasti 67 YPKVV:n huippuunsa koulutettua agenttia. Lautalla vierailevien ihmisten mukaan annetaan supervoimainen YPKVV:agentti, jonka tarkoituksena on saattaa vierailijaa turvallisesti Lautalla.


title: Lautta (sarjakuvat)

text: Lautalla on kahdeksan merenalaista osastoa täynnä sellejä. Jokainen selli on ympäröity paksulla teräskerroksella ja vuorattu adamantiumilla. Selleissä ei ole ikkunoita vaan kaksisuuntaiset videokamerat, joiden kautta vankeja voidaan tarkkailla. Kaikkien vankien voimat on neutraloitu eikä heille suoda mahdollisuutta tavata muita vankeja tai ihmisiä.


title: Hermetica

text: Hermetica on joukko myöhäisantiikin aikaisia hermetistisiä kirjoituksia, jotka väittävät sisältävänsä salattua viisautta ja jotka pantiin yleensä Hermes Trismegistoksen nimiin. Joukko säilyneitä kreikankielisiä kirjoituksia 100- ja 200-luvuilta koottiin ja käännettiin latinaksi renessanssin aikana, ja näin syntyi kokoelma nimeltä Corpus Hermeticum. Alun perin tekstejä oli kuitenkin paljon enemmän, ja niitä oli kirjoitettu muun muassa syyrian, arabian, armenian ja koptin kielillä.


title: Hermetica

text: Hermetististen tekstien tarkka ajoittaminen on vaikeaa, mutta ne on todennäköisesti kirjoitettu ensimmäisen ja kolmannen vuosisadan välisenä aikana.


title: Hermetica

text: Renessanssiaikana kaikkien tekstien uskottiin olevan peräisin Mooseksen ajan Egyptistä. Klassisen kirjallisuuden tutkija Isaac Casaubon osoitti vuonna 1614 tekstien sanaston perusteella, että jotkut teksteistä, erityisesti filosofiaa käsittelevät, käyttivät liian myöhäistä oppisanastoa ollakseen niin vanhoja. Myöhempi tutkimus on myöntänyt tekstien aiemmin oletettua nuoremman iän mutta katsonut tekstien jatkavan faaraoiden Egyptin kulttuuria enemmän kuin aiemmin on usein ajateltu. Luonteeltaan tekstit ovat kuitenkin hyvin eklektisiä.


title: Hermetica

text: Vaikka tekstit esittävät usein olevansa egyptiläisen papiston tekstejä tai Egyptissä käytyjä keskusteluja, niiden käyttämän kielen hellenistiset piirteet osoittavat kreikkalaiseen alkuperään. On kuitenkin todennäköistä, että salanimiä käyttäneet kirjoittajat katsoivat olevansa enemmän egyptiläisiä kuin Aleksandrian kreikkalaisia. Tämä näkyy esimerkiksi siinä, että tekstit katsovat egyptin kielen olevan ylivertainen, ja "Asklepios" sisältää verisen profetian ”ulkomaalaisten” karkottamisesta ja pakanallisen Egyptin jälleenpystyttämisestä.


title: Hermetica

text: Renessanssiaikana "Hermetican" harrastajat pitivät kokoelmaa okkultistisen filosofian huipentumana. Useista piirteistä voi kuitenkin päätellä, että tekstit oli tarkoitettu laajempaan käyttöön. Esimerkiksi uusplatonilaiset filosofit, jotka lainasivat usein Orfeuksen, Zarathustran, Pythagoraan ja muiden legendaaristen hahmojen nimiin laitettuja apokryfisiä kirjoituksia, eivät juuri koskaan lainanneet Hermes Trismegistosta. Teksteistä on löydetty viittauksia siihen, että ne olisivat mahdollisesti olleet alempien luokkien käytössä. Näin ne saattavat tarjota näkökulman Rooman valtakunnan poliittisesti marginaalisten ei-roomalaistan ja ei-kreikkalaisten pakanakansojen uskonnolliseen ajatteluun.


title: Hermetica

text: Hermetistiset tekstit olivat vielä 400-luvulla niin tunnettuja, että esimerkiksi kirkkoisä Augustinus hyökkäsi niitä vastaan teoksessaan "Jumalan valtio". Tekstit kuitenkin katosivat Länsi-Euroopasta keskiajalla. Bysantista kuitenkin löytyi käsikirjoituksia, ne julkaistiin, ja niistä tuli tunnettuja Italiassa renessanssin aikana. Erityisen merkittävä oli Marsilio Ficinon latinankielinen käännös teksteistä, joka julkaistiin vuonna 1471 nimellä "De potestate et sapientia Dei". Ficinon käyttämästä käsikirjoituksesta puuttui osa nykyisissä laitoksissa olleista tutkielmista. Ne käänsi Ficinosta riippumatta, toisesta käsikirjoituksesta hänen aikalaisensa Lodovico Lazzarelli, ja ne julkaistiin vuonna 1507.


title: Hermetica

text: "Hermetican" julkitulo vaikutti renessanssiajan ajattelun ja kulttuurin kehitykseen ja erityisesti alkemiaan ja nykymagiaan. "Hermetica" vaikutti myös useisiin filosofeihin, kuten Giordano Brunoon ja Pico della Mirandolaan, joka oli Ficinon oppilas. Amsterdamilaisen Bibliotheca Philosophica Hermetica -kirjaston aarteisiin kuuluu vuonna 1471 julkaistu "Corpus Hermeticum".


title: Hermetica

text: Suurin osa hermetistisistä teksteistä on dialogeja — antiikin aikana suosituin opetustekstien muoto. Dialogeissa Hermes Trismegistos johdattaa oppilaitaan salattuun viisauteen.


title: Hermetica

text: Aihealueiltaan tekstit ovat laaja-alaisia. Usein ne käsittelevät jumalan ykseyttä ja hyvyyttä, kehottavat sielun puhdistamiseen ja puolustavat pakanallisia uskonnollisia käytäntöjä, kuten jumalankuvien kunnioitusta. Jotkin käsittelevät alkemiaa, magiaa tai niihin liittyviä aiheita. Jotkut sisältävät puolestaan gnostilaisuuteen tai uusplatonismiin vivahtavia pohdiskeluja. Tekstit olivatkin tulosta ensimmäisten vuosisatojen pakanallisten virtausten synkretistisestä yhdistymisestä. Muita esimerkkejä tuolta ajalta ovat gnostilaisuuden ja uusplatonismin lisäksi "Kaldean oraakkelit" sekä myöhempi orfilainen ja pythagoralainen kirjallisuus.


title: Hermetica

text: Toisin kuin jotkin gnostilaiset kirjoitukset ei "Hermetica" sisällä viittauksia juutalaisiin eikä kristillisiin teksteihin, ja tämä vaikuttaa tarkoitukselliselta. Tekstit sisältävät kuitenkin joitakin heijastumia Raamatun aiheista, mikä korostaa juutalaisten, kreikkalaisten ja egyptiläisten virtausten läheistä joskaan ei kitkatonta kosketusta hellenistisessä Aleksandriassa. Toisin kuin orfilainen kirjallisuus eivät "Hermetican" tekstit pyri selittämään kreikkalaista tarustoa. Kun tekstejä verrataan kaldealaisiin oraakkeleihin ja uusplatoniseen filosofiaan, eivät tekstit viittaa paljonkaan metafyysisen filosofian yksityiskohtiin vaan ne keskittyvät enemmänkin käytäntöön.


title: Hermetica

text: Seuraavat otsikot on annettu kahdeksastatoista tutkielmasta kolmelletoista G. R. S. Meadin englanninkielisessä käännöksessä:Kahdeksantoista tutkielmaa on julkaistu myös seuraavilla nimillä:Vaikka suurin osa hermetistisestä kirjallisuudesta oli kreikankielisen Rooman valtakunnan asukkaiden luomaa, ei tämä kirjallisuuden laji silti kuollut Rooman kukistuessa eikä se rajoittunut pelkästään kreikan kieleen. Hermetististä kirjallisuutta luotiin edelleen muun muassa koptin, syyrian, arabian armenian kielellä sekä Bysantin kreikaksi. Kuuluisimpia esimerkkejä myöhemmästä hermetistisestä kirjallisuudesta on "Smaragditaulu" ("Tabula Smaragdina"), joka tunnetaan keskiajan latinankielisistä ja arabiankielisistä käsikirjoituksista. Se on mahdollisesti ollut alun perin syyriankielinen.


title: Hermetica

text: Vuonna 1945 löydetty Nag Hammadin kirjasto sisälsi hermetistisen tekstin, jota tutkijain enemmistö ei ollut lainkaan tuntenut. Kirjoituksen nimi on "Tutkielma kahdeksannesta ja yhdeksännestä", ja se käsittelee hermetististä initiaatiota "gnosikseen". Se on johtanut tulkitsemaan hermetismin kokonaisuutta uudelleen, erityisesti Jean-Pierre Mahén tutkimusten ansiosta.


title: Ioánnis Andréou

text: Ioánnis Andréou () oli kreikkalainen uimari, joka osallistui vuoden 1896 kesäolympialaisiin voittaen hopeaa 1 200 metrin vapaauinnissa. Kilpailuun osallistui vain seitsemän uimaria, ja Andréou sijoittui toiseksi ajalla 21.03,4. Alfréd Hajós, joka voitti kilpailun, ui matkan aikaan 18.22,2, mikä on lähes kolme minuuttia parempi aika kuin Andréoun aika. Andréou ei osallistunut muihin kilpailuihin olympialaisissa.


title: Tieto-Lauri

text: Tieto-Lauri on joka kolmas vuosi myönnettävä palkinto, joka myönnetään tunnustuksena ansiokkaalle suomenkielisen lasten- tai nuorten tietokirjan tekijälle. Sen suuruus on 30 000 euroa ja se jaettiin ensimmäisen kerran vuonna 2009. Palkinnon jakaa Lauri Jäntin säätiö ja sen saajasta päättää säätiön hallitus. Vaikka palkinnosta päättäjät ovat aikuisia, palkintoraati käyttää lapsia testilukijoina. Ensimmäisellä kerralla palkinto annettiin vuonna 2007–2009 ilmestyneelle tietokirjalle.


title: Tieto-Lauri

text: Palkinnon taustalla on huoli siitä, että koululaiset käyttävät yhä vähemmän kirjoja apunaan tietoja hankkiakseen. Palkinnolla halutaan innostaa lapsia ja nuoria syventymään eri tiedonalojen kirjoihin. Lapsille, joille on pienenä luettu ja jotka ovat itse tottuneet lukemaan, on parempi suhde kieleen ja paremmat kyvyt itse etsiä uusia tietoja. Lisäksi palkinnon jakajat haluavat kannustaa kirjojen tekijöitä, sillä lapsille ja nuorille kirjoitettuja tietokirjoja julkaistaan vähän.Lähde


title: Spyrídon Chazápis

text: Spyrídon Chazápis (, 1872 – ?) oli kreikkalainen uimari, joka osallistui vuoden 1896 kesäolympialaisiin voittaen hopeaa merimiesten 100 metrin vapaauinnissa. Kilpailuun osallistui vain kolme uimaria, ja Hasapis sijoittui toiseksi, mutta hänen aikaansa kilpailussa ei tiedetä. Chazápis ei osallistunut muihin kilpailuihin olympialaisissa.


title: Punakallo

text: Punakallo on nimi kolmelle eri Marvel-kustantamon sarjakuvissa esiintyvälle superroistolle. Kaksi ensimmäistä Punakalloa toimivat natsi-Saksan tiedustelupalvelun tehtävissä, kolmas Punakallo toimi Neuvostoliiton palveluksessa. Punakallon ensiesiintyminen tapahtui yhdysvaltalaisessa "Captain America Comics" -lehden ensimmäisessä numerossa vuonna 1941. Ensimmäinen Punakallo, Johann Schmidt on Kapteeni Amerikan arkkivihollinen ja tunnetuin Punakallon henkilöllisyyden ottanut henkilö. Toinen Punakallo, George John Maxon oli yhdysvaltalainen teollisuusjohtaja, joka kääntyi kannattamaan kansallissosialismia ja sabotoimaan Yhdysvaltain sotaponnisteluja. Kolmas Punakallo, Albert Malik tunnetaan parhaiten kenties Hämähäkkimiehen vanhempien surmaamisesta.


title: Punakallo

text: Johann Schmidt syntyi väkivaltaiselle, alkoholisoituneelle Hermann Schmidtille ja hänen pyhimysmäiselle vaimolleen Martha Schmidtille Saksassa. Martha kuoli synnyttäessään Johannia, joka ajoi Hermannin hulluuden partaalle. Hän yritti hukuttaa vastasyntyneen, syyttäen tätä vaimonsa murhasta. Tohtori joka oli avustanut synnytyksessä ehti väliin ja pelasti Johannin omalta isältään. Seuraavana aamuna Hermann surmasi itsensä ja orvoksi jäänyt Johann vietiin orpokotiin. Hän kuitenkin karkasi orpokodista seitsemän ikäisenä ja elätti itseään varkaana ja kerjäläisenä. Suurimman osan ajastaan Johann kuitenkin vietti vankilassa tekemiensä rikosten vuoksi.


title: Punakallo

text: Natsi-Saksan nousun aikana Schmidt palkattiin kantajaksi hotelliin. Sattumalta Adolf Hitler majoittui hotelliin ja otti Schmidtin huostaansa aikeenaan kasvattaa tästä täydellisen kansallissosialistin.


title: Punakallo

text: Hitler kasvatti Schmidtin henkilökohtaisesti ja paneutui suuresti innostuneena tämän kehitykseen. Schmidtin valmistuttua Hitler lahjoitti tälle uuden univormun ja groteskin punaisen kallomaskin. Schmidt nimettiin uudelleen Punakalloksi. Punakallo määrättiin hoitamaan natsien tiedustelupalvelua ja vastaamaan sen tekemistä terroristi-iskuista. Toisessa maailmansodassa Punakallo suoritti lukuisia onnistuneita sabotaaseja ympäri Eurooppaa ja hänen nimensä herätti kauhua. Punakallon propaganda-efekti oli niin voimakas, että Yhdysvallat päätti luoda oman supersotilaansa. Niin hintelästä Steve Rogerista luotiin Kapteeni Amerikka. Ei kestänytkään kauan kun Punakallo ja Kapteeni Amerikka iskivät rajusti yhteen lukuisia kertoja maailmansodan riehuessa. Heidän viimeinen yhteenottonsa päättyi sortuvan talon romahtamiseen Punakallon päälle ja tämän jäädessä vuosikymmeniksi koomaan sen alle.


title: Punakallo

text: HYDRA pelasti myöhemmin Punakallon. Punakallo juonitteli itsensä nopeasti järjestön johtoon ja suunnitteli hyökkäävänsä Kapteeni Amerikan kimppuun.


title: Punakallo

text: Vanhat viholliset ottivat useasti uudelleen yhteen Kapteeni Amerikan tuhotessa järjestelmällisesti tämän suunnitelmia. Punakallon terveyden haipuessa geneetikko Arnim Zola loi tälle uuden kehon Kapteeni Amerikan kehosta otetusta ihonäytteestä.


title: Punakallo

text: Kutsuen itseään herra Smithiksi Punakallo juoni Kapteeni Amerikan paikalle Urakoitsijan kouluttaman John Walkerin tarkoituksenaan mustata Kapteenin mainetta. Urakoitsija koulutti myös lukuisia kätyreitä Punakallon harjoitusvastustajiksi, jotta tämä olisi Kapteeni Amerikan kohdatessaan valmistautunut tarpeeksi. On mahdollista, että Urakoitsija koulutti myös Punakalloa suoraan.


title: Punakallo

text: Josef Stalinin kuoltua vuonna 1953, Neuvostoliiton hallituksen jäsen, Georgi Malenkov määräsi Albert Malikin ottamaan harteilleen Punakallon identiteetin. Huolimatta kommunismin ja kansallissosialismin vastakkainasettelusta Malenkov toivoi hyötyvänsä Punakallon nimen painoarvosta. Punakallon ensimmäinen tehtävä oli paikantaa bunkkeri, jossa natsien vaarallisimpia aseita säilytettiin. Punakallo hyökkäsi Yhdistyneiden kansakuntien rakennukseen myöhemmin, mutta hänen vastaansa asettuivat Kapteeni Amerikka ja Bucky. Punakallon onnistui kuitenkin saamaan käsiinsä kartta, joka johdatti hänet salaiseen kätköön. Löytö oli kuitenkin pettymys, sillä rakennuksesta löytyi ainoastaan Hitlerin kirjoituksia, mitaleja ja luonnostelmia.


title: Punakallo

text: Punakallo naamioitui myöhemmin yhdysvaltalaiseksi tieteilijäksi ja yritti näin saada tietoja salaisista rakettisuunnitelmista. Hänen onnistui surmata senaattori Joseph McRooter ja asettua tämän paikalle. Käyttäen hyväksi uutta identiteettiään Punakallo alkoi levitellä vääriä tietoja eräiden johtohenkilöiden kommunistisympatioista, Kapteeni Amerikan ja Buckyn onnistui kuitenkin paljastaa tämän suunnitelmat.


title: Punakallo

text: Välttääkseen lisätaisteluja Kapteeni Amerikan kanssa Punakallo siirsi toimintansa Algeriaan, jossa hän perusti valtavan kansainväliseen rikollisuuteen keskittyneen organisaation. Vuosikymmeniä myöhemmin Punakallo sai selville kahden salaisen agentin, Richard ja Mary Parkerin (Peter Parkerin vanhemmat) asuvan maassaan. Hän antoi käskyn teloittaa nämä välittömästi.


title: Punakallo

text: Myöhemmin Hämähäkkimies matkusti Algeriaan tutkiakseen vanhempiensa kuolemaa ja sai toimillaan puhdistettua vanhempiensa maineen. Samalla Punakallo pakeni maasta ydinaseen kera. Hopeasapelin, Hiekkamiehen ja Haukansilmän onnistui kuitenkin lopettaa ydinuhka lyhyeen. Nelikko passitti Punakallon vankilaan Algeriassa.


title: Punakallo

text: Punakallon alaiset kuitenkin vapauttivat tämän vankilasta, mutta kuolivat miltei kaikki paon aikana. Helikopterissa Punakallo alkoi välittömästi punoa uusia juonia, kun kopterin pilotiksi naamioitunut Alamaailman Vitsaus ampui tätä rintaan ja viskasi ruumiin ulos ovesta. Myöhemmin selvisi, että Punakallo (Johann Schmidt) oli murhan takana.


title: Punakallo

text: Punakallolla ei ole yliluonnollisia kykyjä. Hänellä on ikäisensä, aktiivisesti kuntoilevan miehen voimat. Hän on nerokas taktikko ja poliittisessa pelissä mestari. Ainoastaan Schmidtin siirtäessä tajuntansa Kapteeni Amerikasta kloonattuun kehoon, hän omasi supersotilasseerumin mukanaan tuomat fysikaaliset ominaisuudet. Tässä kehossa Schmidt omasi paremman fyysisen voiman, nopeuden, notkeuden, kestävyyden, refleksit, koordinaation ja tasapainon kuin mikään olympia-atleetti. Huolimatta Punakallon kasvojen kammottavasta arpikudoksesta hänen aistinsa ovat silti keskitasoa paremmat. Hän on harjoittanut taitojaan useiden eri tuliaseiden kanssa, ja hänellä on laaja-alainen tietämys eri kamppailulajeista. Punakallo on tarjonnut valtavan voimakkaalle Kingpinille varteenotettavan vastuksen lähitaistelussa.


title: Punakallo

text: Punakallon kaikkein tunnetuin ase on hänen ”Kuoleman tomunsa”. Tämän puuterimaisen aineen kemiallinen koostumus on tuntematon, mutta se tappaa uhrinsa muutamassa sekunnissa aineen joutuessa kontaktiin uhrin iholle. Seurauksena uhrin iho kiristyy kallon ympärillä, kutistuu ja värjäytyy punaiseksi samalla kun uhrin hiukset putoavat tämän päästä. Tuloksena Kuoleman tomun uhrin kasvot näyttävät aivan punaiselta kallolta. Toimittaessaan synkkää toimitustaan Punakallolla on tapana hymäillä, vihellellä tai soittaa nauhalta Chopinin Hautajaismarssipianosonaattia. Marssi oli myös Punakallon tunnusmerkki 1940-luvulla. Punakallo kykenee ampumaan tomunsa erikoisvalmisteisesta savukeimukkeestaan, kävelykepistään tai käsiaseestaan.


title: Punakallo

text: Punakallon käytössä on myös muita aseita. Useimmat näistä ovat normaaleja käsiaseita, mutta hänellä on käytössään myös tieteilijöidensä valmistavia tuhoavampia aseita. Punakallo on myös käyttänyt rikoksissaan Arnim Zolan luomuksia.


title: Dimítrios Drívas

text: Dimítrios Drívas () oli kreikkalainen uimari, joka osallistui vuoden 1896 kesäolympialaisiin voittaen pronssia merimiesten 100 metrin vapaauinnissa. Kilpailuun osallistui vain kolme uimaria, joten Drívas voitti pronssia sijoittumalla viimeiseksi. Hänen aikaansa kilpailussa ei tiedetä. Drívas ei osallistunut olympialaisissa muihin kilpailuihin.


title: Ioánnis Malokínis

text: Ioánnis Malokínis (, 1880–1942) oli kreikkalainen uimari, joka osallistui vuoden 1896 kesäolympialaisiin voittaen kultaa merimiesten 100 metrin vapaauinnissa. Kilpailuun osallistui vain kolme uimaria. Malokíniksen voittoaika 2.20,4 oli lähes minuutin huonompi kuin Alfréd Hajósin kaikille vapaassa 100 metrin vapaauintikilpailussa uima aika 1.22,2. Malokínis ei osallistunut muihin kilpailuihin olympialaisissa.


title: St Vincent de Paulin katedraali

text: St Vincent de Paulin katedraali on katolinen kirkko Tunisissa Tunisiassa. Linna on nimetty pappi Vincent de Paulin mukaan. Bonnet-Labranchein suunnittelema kirkko valmistui vuonna 1897. Seurakunnalla oli vaikeuksia sen rahoittamisessa, joten tornit päätettiin rakentaa vasta 1910. Julkisivu muistuttaa Victor Baltardin suunnittelemaa Saint Augustinin kirkkoa Pariisissa, kun taas torneissa on vaikutteita Montmartren Sacré-Coeurin kirkosta.


title: St Vincent de Paulin katedraali

text: Katedraalin arkkitehtuuri on omaperäinen yhdistelmä maurien, gotiikan ja bysantin tyylejä.


title: Nakheel Tower

text: Nakheel Tower on Dubaihin Arabiemiirikuntiin suunnitteilla oleva pilvenpiirtäjä. Suunnitelmien mukaan se olisi valmistuessaan 1400 metrin korkuinen ja siten maailman korkein rakennus.


title: Nakheel Tower

text: Nakheel Tower on nimetty kehittäjänsä mukaan. Rakennusprojektin julkistamisen yhteydessä käytettiin vielä nimeä Al Burj.


title: Nakheel Tower

text: Tammikuussa 2009 rakennustyöt keskeytettiin toistaiseksi taloudellisen taantuman vuoksi.


title: Viimeinen linnoitus

text: Viimeinen linnoitus ("The Last Castle") on vuonna 2001 ensi-iltansa saanut toimintaelokuva. Elokuvan ohjasi Rod Lurie ja pääosassa ovat Robert Redford ja James Gandolfini.


title: Viimeinen linnoitus

text: Elokuva kertoo kenraali Eugene Irwinistä joka tuomitaan sotaoikeudessa kymmeneksi vuodeksi sotilasvankilaan. Vankilaa johtaa eversti Winter, jonka julmiin toimiin kuuluu tapattaa vankeja pikkuisista rikkeistä. Vangit ovat karaistuneita, mutta Irwin kuitenkin tekee pian heihin suuren vaikutuksen. Winter yrittää jatkuvasti murtaa Irwinin kovan tahdon, ja hän nousee hiljalleen Winteriä vastaan. Winter antaa vaikeimmat ja raskaimmat tehtävät Irwinille, joka kuitenkin tekee kaiken vastaan sanomatta, mutta kunnes Winter kohdistaa valtansa Irwinin ystäviin, hän nousee kapinaan.


title: Hans Feige

text: Hans Feige (10. marraskuuta 1880 Königsberg – 17. syyskuuta 1953 Schussenried) oli saksalainen ratsuväenkenraali toisen maailmansodan aikana. Feige johti saksalaisia joukkoja myös Suomen Lapissa jatkosodan alkuvaiheissa.


title: Hans Feige

text: Feige syntyi Itä-Preussissa upseerin perheeseen. Hän kävi kadettikoulua ja liittyi armeijaan 135. jalkaväkirykmenttiin luutnanttina marraskuussa 1900. Vuonna 1903 hän toimi II pataljoonan adjutanttina samassa rykmentissä. 1907 hän oli kadettikoulun kouluttajana Naumburgissa, Saalessa. Yliluutnantiksi hänet ylennettiin 1909 ja hän siirtyi opiskelemaan sotakorkeakouluun valmistuen 1912. Hän palveli hetken ajan 162. jalkaväkirykmentissä, kunnes sai siirron pääesikuntaan maaliskuussa 1912. Kapteeniksi hänet ylennettiin joulukuussa 1913.


title: Hans Feige

text: Ensimmäisen maailmansodan syttyessä hän palveli IX armeijakunnan esikunnassa. Syyskuussa 1915 hänet siirrettiin 38. jalkaväkidivisioonan pääesikuntaupseeriksi. Tässä toimessa hän haavoittui 18. maaliskuuta 1916. Palattuaan kolme kuukautta kestäneeltä toipilaslomalta hän palveli sodan loppuajan esikuntaupseerin tehtävissä armeijan pääesikunnassa, 1. merijalkaväen divisioonan esikunnassa ja kaartin täydennysdivisioonan esikunnassa.


title: Hans Feige

text: Sodan päätyttyä majurin arvoinen Feige onnistui pysymään armeijassa huolimatta Versailles’n rauhansopimuksen aiheuttamista leikkauksista. Helmikuussa 1919 hän kuului myös Görlitzin vapaajoukkoihin. 1925 hän yleni everstiluutnantiksi ja 1928 everstiksi. Kolme vuotta myöhemmin Feigestä tuli kenraali, hänet ylennettiin kenraalimajuriksi lokakuussa 1931. Kaksi vuotta myöhemmin seurasi ylennys kenraaliluutnantiksi ja 1. ratsuväkidivisioonan komentajuus. Hän jäi eläkkeelle marraskuussa 1935.


title: Hans Feige

text: Adolf Hitlerin valmistellessa hyökkäystä Puolaan elokuussa 1939 Feige kutsuttiin takaisin palvelukseen II armeijakunnan apulaiskomentajaksi ja Wehrkreis II:n komentajaksi. Hän osallistui Ranskan valtaukseen 1940 ja sai ylennyksen täydeksi kenraaliksi, ratsuväenkenraaliksi. Feige osallistui myös Norjan miehitykseen 1940–1941.


title: Hans Feige

text: Feige johti XXXVI armeijakuntaa operaatio Hopeaketussa, jossa kokematon SS-taisteluryhmä Nord kärsi suuria tappioita ja pakeni taistelusta. Osasyy tästä kuului Feigelle, sillä tämä oli myötäillyt SS:n johdon linjaa ja pitänyt Nordin joukkojen harjoittamista tarpeettomana, sillä sen ”korkea taistelutahto ja luja päättäväisyys” korvaisi taistelutaitojen puutteen toiminnassa. Feige johti XXXVI armeijakuntaa Suomessa lokakuuhun 1941 saakka. Armeijasta hän jäi pysyvästi eläkkeelle 30. kesäkuuta 1942.


title: Hans Feige

text: Feige palkittiin uransa aikana useilla mitaleilla, joihin lukeutuivat muun muassa 1. ja 2. luokan rautaristit vuodelta 1914, rautaristin ritariristi, kultainen Saksalainen risti sekä Suomen Valkoisen Ruusun suurristi.


title: Longtze Premier

text: Longtze Premier on nopea ja kevyt 6,80 metriä pitkä kilpapurjevene. 3-4 hengen miehistöllä purjehdittaja Kölillinen urheiluvene Longtzen Premier on varustettu suhteellisen suurella genaakkerilla 59,9 neliömetriä. Kryssipurjepinta-ala on 34 neliömetriä ja myötätuuleen purjepinta-ala on 80,5 neliömetriä. Longtze Premier pohjautuu Steve Thompsonin suunnittelemaan urheiluveneeseen T680. Suurimmat erot ovat kannen suunnittelussa, evissä ja isopurjeessa. Longtze Premier suunniteltiin ja valmistettiin Kiinan America's Cup joukkueen purjehtijoiden tarpeeseen. Projektin taustalta löytyy useita ranskalaisia ja amerikkalaisia ammattipurjehtijoita.


title: Basra (maakunta)

text: Basran maakunta () on yksi Irakin 19 maakunnasta (kuvernoraatista). Sen pinta-ala on 19 070 neliökilometriä (4,4 % Irakista) ja väkilukuarvio (2013) 2 403 301 (7,6 % Irakin väestöstä). Väestöstä 79,9 prosenttia oli kaupunkilaisia ja 20,1 prosenttia asui maaseudulla. Vuoden 1997 väestönlaskennan aikaan maakunnan väkiluku oli ollut 1 556 445.


title: Basra (maakunta)

text: Maakunta rajautuu etelässä Persianlahteen ja Kuwaitiin, lännessä al-Muthannan, pohjoisessa Dhi Qarin ja Maysanin kuvernementtiin sekä idässä Iraniin.


title: Basra (maakunta)

text: Kuvernoraatti on jaettu paikalliahallintoa varten seitsemään piirikuntaan (Abu al-Khaseeb, Basra, Fao, al-Midaina, al-Qurna, Shatt Al-Arab ja al-Zubair). Kuvernoraatin pääkaupunki on Basra, joka sijaitsee Persianlahteen laskevan Shatt al-Arabin varrella.


title: Sigue Sigue Sputnik

text: Sigue Sigue Sputnik on entisen Generation X -basisti Tony Jamesin vuonna 1984 perustama brittiläinen popyhtye. Se nousi 1980-luvun puolivälin jälkeen maailmanlaajuiseen suosioon kappaleensa "Love Missile F1-11" myötä, joka nousi listoille ympäri maailman. Yhtye hajosi vuonna 1988 ilmestyneen kakkosalbuminsa jälkeen, mutta Tony James on sen jälkeen herättänyt yhtyeen henkiin pariin otteeseen (tosin ilman muita alkuperäisjäseniä).


title: Sigue Sigue Sputnik

text: Sigue Sigue Sputnikin imagoa ja musiikkia leimasivat futuristiset ja dystopiset vaikutteet elokuvien "Kellopeliappelsiini", "Terminator – tuhoaja", "Blade Runner" ja "Mad Max" -trilogia tapaan. Tyyliltään yhtyeen musiikkia kutsuttiin toisinaan kyberpunkiksi.


title: Sigue Sigue Sputnik

text: Sigue Sigue Sputnikin alkuperäiskokoonpanoon kuuluivat Tony Jamesin lisäksi Martin Degville, Neal X (oik. Neal Whitmore), Chris Kavanagh, Ray Mayhew ja Yana Ya Ya. Yhtye otti nimensä manilalaisen katujengin nimestä, nimi on suomeksi "pala, pala, satelliitti". Yhtyeen erikoinen meikattu ulkonäkö, johon kuuluivat värikkäät mohikaanihiukset, peruukit ja sukupuolia sekoittava fetissipukeutuminen (kumia, nahkaa, piikkikorkokenkiä) herätti median huomion. Sittemmin samaa tyyliä ovat käyttäneet monet gootti- ja glam rock -yhtyeet, mutta Sigue Sigue Sputnikin aikaan se oli uutta ja uniikkia.


title: Sigue Sigue Sputnik

text: Yhtyeen brändi oli tarkkaan harkittu ja suunniteltu ennen sen ensimmäisiä julkisia esiintymisiä. Tony James otti vaikutteita Sex Pistols -manageri Malcolm McLarenin epäortodoksisista promootiomenetelmistä ja loi Sigue Sigue Sputnikin ympärille suuren määrän hypeä. James esitteli levy-yhtiöpäälliköille lyhyitä videokollaaseja futuristisista science fiction -elokuvista yhtyeen "demonauhana". Useat levy-yhtiöt kilpailivat Sigue Sigue Sputnikista, ja lopulta Tony James valitsi EMI:n.


title: Sigue Sigue Sputnik

text: Julkisuuskuohunnan keskellä Sigue Sigue Sputnik julkaisi ensimmäisen singlensä "Love Missile F1-11". Se nousi brittilistan kolmanneksi ja oli listoilla monessa muussakin maassa. Singlen ja sitä seuranneen albumin tuotti italialainen tuottaja ja elokuvamusiikkilegenda Giorgio Moroder. Vuoden 1986 debyyttialbumin "Flaunt It" erikoisuus oli kappaleiden välissä kuultavat mainokset.


title: Sigue Sigue Sputnik

text: Yhtye hajosi toisen albuminsa "Dress for Excess" jälkeen. Sen singlen "Success" tuotti brittituottajakolmikko Stock, Aitken & Waterman.


title: Sigue Sigue Sputnik

text: Tony James soitti The Sisters of Mercyssa vuosina 1989–1991, Chris Kavanagh liittyi Big Audio Dynamite II:een ja Ray Mayhew perusti Mayhem Derangedin. Sigue Sigue Sputnik teki kaksi uutta tulemista Tony Jamesin johdolla ilman kaikkia alkuperäisjäseniä. 1990-luvulla yhtye julkaisi albumin "Sputnik: The First Generation", jossa mukana oli japanilainen Tomoyasu Hotei. Vuonna 2001 ilmestyi nettilevytykseen albumi "Pirate Space".


title: Rizen maakunta

text: Rizen maakunta () on yksi Turkin maakunnista. Se sijaitsee Turkin koillisosassa Mustanmeren rannalla ja sen pääkaupunki on Rize. Maakunnan eteläosassa kohoavat Pontiset vuoret.


title: Rizen maakunta

text: Vuonna 2014 maakunnan väkiluku oli 329 779 ja pinta-ala 3 835 km².


title: Rizen maakunta

text: Rizen maakunnan vuoristo on Turkin keskeisintä teentuotantoaluetta. Maakunnassa kasvatetaan ja valmistetaan noin 2/3 kaikesta Turkissa valmistetusta teestä. Maailmankin mitassa alue on tärkeää teenpensaan viljelyaluetta, sillä Turkki on maailman neljänneksi suurin mustan teen tuottaja. Valtiollisen teekonserni Çaykurin kotipaikka on Rizessä.


title: Rizen maakunta

text: Nimi "Rize" tulee kreikan kielen sanasta ριζα (riza), eli "vuoren luiskat".


title: Abu Dhabin Grand Prix

text: Abu Dhabin Grand Prix on Formula 1 -sarjan osakilpailu, joka on järjestetty kaudesta alkaen Yas Marinan moottoriradalla Abu Dhabissa Yhdistyneissä arabiemiirikunnissa.


title: Abu Dhabin Grand Prix

text: Kilpailun järjestämisestä ilmoitettiin alkuvuonna 2007 järjestetyn tapahtuman yhteydessä. 12. huhtikuuta 2008 ilmoitettiin, että kilpailu järjestetään lokakuussa 2009. Vuoden 2009 osakilpailu oli ensimmäinen Abu Dhabissa ja Yhdistyneissä arabiemiirikunnissa ajettu osakilpailu. Vuodesta 2010 alkaen Abu Dhabissa on ajettu marraskuussa.


title: Abu Dhabin Grand Prix

text: Abu Dhabin Grand Prix on toinen Lähi-idässä ajettava kilpailu Bahrainin Grand Prix’n lisäksi.


title: Abu Dhabin Grand Prix

text: Kilpailussa ajettava rata on sekoitus perinteistä kilparataa ja katurataa. Se sijaitsee osittain satama-alueella ja kaduilla kuten Monacossa ja siinä on myös osio, joka muistuttaa Spa-Francorchamps’n Raidillon-mutkaa.


title: N. Katravás

text: N. Katravás () oli kreikkalainen uimari, joka osallistui vuoden 1896 kesäolympialaisissa 1 200 metrin vapaauintiin. Kilpailuun osallistui yhteensä yhdeksän uimaria, mutta yksi keskeytti, eikä kolmen kreikkalaisen uimarin nimeä ei edes tiedetä. Vain kahden parhaan uimarin ajat sekä sijoitukset tiedetään. Katravás ei sijoittunut kahden parhaan joukkoon. Katravás ei osallistunut muihin kilpailuihin olympialaisissa.


title: Poimandres

text: Poimandres (, , myös "Pimandris", "Poemander" tai "Pimander"), on eräs osa "Corpus Hermeticumia", säilynyttä osaa hermetistisestä tekstikokoelmasta "Hermetica". Se esiintyy usein kokoelman ensimmäisenä kirjana.


title: Poimandres

text: Nimen on arveltu tarkoittavan ”Ihmisten paimenta" tai "ihmis-paimenta”; ποιμήν (paimen) ἀνήρ (ihminen). Hiljattain on kuitenkin osoitettu etymologisissa tutkimuksissa, että nimi tulee ennemminkin egyptiläisestä sanonnasta ”Peime-nte-rê” eli Ra’n viisaus tai ymmärrys.


title: Poimandres

text: "Poimandres" on alun perin kirjoitettu kreikaksi. Teksti kertoo, että ihmisen sielun päämääränä on jumalallistuminen, ja tämä päämäärä voidaan saavuttaa vain oikean tiedon avulla. Saatuaan initiaation eli vihkimyksen, ihminen voi aloittaa sielunvaelluksen kohti jumalallistumista. Tiedon saavuttaminen vaatii työtä ja erilaisten rituaalien suorittamista.


title: Poimandres

text: Poimandres on kirjoituksessa jonkinlaisen jumaluuden tai jumalan ominaisuuden nimitys:


title: Poimandres

text: Nimi Poimandres esiintyy myös muissa "Corpus Hermeticumin" teksteissä.


title: Alan Cox

text: Alan Cox (s. 22. heinäkuuta 1968 Solihull, Englanti) on brittiläinen ohjelmoija, joka on osallistunut Linux-käyttöjärjestelmäytimen kehittämiseen vuodesta 1991. Vuoteen 2002 häntä pidettiin yleisesti Linuxin kakkosmiehenä ytimen kehittäjän Linus Torvaldsin jälkeen.


title: Alan Cox

text: Cox syntyi Solihullissa vuonna 1968 perheen kahdesta pojasta vanhempana. Hänen isänsä oli tutkija British Gas -yhtiössä ja äitinsä opettaja. Lapsena Cox halusi tulla veturinkuljettajaksi. Hän kiinnostui tietokoneista koulussa 11–12-vuotiaana, kun tietotekniikanopettajat olivat innostuneita opettamaan oppilaille muun muassa ohjelmointia BASIC-kielellä myös kouluajan ulkopuolella. Hän osti ensimmäiseksi tietokoneekseen Sinclair ZX81:n aluksi yhden ja myöhemmin 16 kilotavun muistilla ja opetteli Z80-assembly-kielen kirjan avulla. ZX81:n hän vaihtoi 128-kilotavuiseen ZX Spectrumiin.


title: Alan Cox

text:
Kouluaikanaan Cox alkoi ohjelmoida pelejä. Hän työskenteli Adventuresoft UK -peliyritykselle, ja teki Spectrumille muun muassa Blizzard Pass -pelin. Hän teki pelejä myös Amigalle. Hän aloitti tietojenkäsittelytieteen opiskelemisen Aberystwythin yliopistossa, mutta vaihtoi Swansean yliopistoon, koska ei halunnut opiskella fysiikkaa.
Opiskelujen jälkeen Cox meni töihin National Transcommunications Limited -verkkoyritykseen. Hän vaihtoi pienemmälle Cymry.net-palveluntarjoajalle, koska hän joutui matkustamaan liikaa. NTL kuitenkin osti yrityksen. Tällöin hän meni töihin Building #3 -yhtiöön, joka työskenteli Linux-yhtiö Red Hatille. Tammikuun alusta 2000 Cox on työskennellyt Red Hatilla konsulttina ja pääasiassa Linux-ytimen parissa.


title: Alan Cox

text: Cox asuu Swanseassa, Walesissa vaimonsa Telsa Gwynnen kanssa.


title: Alan Cox

text: Opiskellessaan Aberystwythissä Cox alkoi kehittää tekstipohjaista AberMUD-verkkopeliä. Hän ohjelmoi Amigaan Unixin kaltaisia ominaisuuksia pystyäkseen testaamaan peliään. Hän suunnitteli myös oman käyttöjärjestelmän luomista Amigalle, muttei uskonut pystyvänsä siihen. Hän päätti ostaa PC:n ja tutustui Linuxiin seuratessaan keskusteluja Minixin postituslistalla. Aluksi hän oli kiinnostuneempi juuri ilmestyneestä 386BSD:stä, mutta päätyi Linuxiin, koska 386BSD tarvitsi kalliin Intel 80387-matematiikkaprosessorin eikä voinut olla samalla kiintolevyllä DOSin tai Windowsin kanssa.


title: Alan Cox

text: Cox oli juuri lopettanut opiskelut Swanseassa, mutta piti yhteyttä vanhoihin opiskelijatovereihinsa yliopistossa. Yliopiston tietokoneseura sai 4-megatavuisen 386:n, ja siihen asennettiin Linux, jossa oli Ross Biron hiljattain ohjelmoima verkkokoodi. Miehet liittivät koneen yliopiston verkkoon, mutta kone kaatui. He olivat ensimmäisiä, jotka olivat käyttäneet Linuxia vilkkaassa, moniprotokollaisessa verkossa ja löysivät siten paljon uusia ohjelmointivirheitä. Cox oli opiskellessaan perehtynyt TCP/IP-protokollaan, ja hän alkoi lähettää Birolle korjausehdotuksia.


title: Alan Cox

text: Verkkokoodin ylläpitäminen siirtyi Birolta Fred van Kempenin vastuulle. Kempen kirjoitti Biron koodin pohjalta uuden version nimeltään NET-2. Hän suunnitteli koko koodin kirjoittamista uudelleen. Linux-yhteisö ei kuitenkaan malttanut odottaa tätä, ja Cox alkoi korjailla NET-2:ta ja lähettää korjauksia Linus Torvaldsille. Torvalds alkoi hyväksyä Coxin koodia, ja pian tämä oli päävastuussa verkkokoodin kehittämisestä. Verkkokoodi oli Linuxin ensimmäinen osa-alue, joka tehtiin lähes täysin ilman Torvaldsia. Cox vastasi Linuxin verkon kehityksestä versioon 2.0.29 saakka.


title: Alan Cox

text: Coxista tuli käytännössä Linuxin kakkosmies. Myöhemmin hänen roolinsa muuttui koodaajasta organisoijaksi. Hän ylläpiti ytimen 2.2-haaraa ja omaa "ac"-tunnuksella merkittyä versiotaan 2.4-haarasta. Coxin ac-versiot olivat erittäin vakaita ja sisälsivät korjauksia, joita ei ollut virallisessa ytimessä, joten monet jakelupaketit käyttivät Torvaldsin ytimen sijaan Coxin versiota. Ytimet yhdistettiin viralliseen versioon 2.4.18. Vuoden 2003 loppupuolella Cox ilmoitti ottavansa vuoden vapaata Linuxista ja Red Hatilta suorittaakseen MBA-tutkinnon ja opiskellakseen kymriä. Linuxin lisäksi hän on osallistunut myös GNOME- ja X.Org-projekteihin.


title: Alan Cox

text: Cox on vastustanut julkisesti ohjelmistopatentteja, DMCA-lakia ja CBDTPA-lakiehdotusta. Vuonna 2002 hän erosi USENIXin alaryhmästä ja sanoi, ettei aikoisi matkustaa Yhdysvaltoihin, koska venäläinen ohjelmoija Dmitri Skljarov oli pidätetty DMCA-rikkomuksista. 21. syyskuuta 2003 Cox ja Linus Torvalds lähettivät Euroopan parlamentin jäsenille avoimen kirjeen, jossa he vetosivat ehdotettua ohjelmistopatenttidirektiiviä vastaan.


title: Alan Cox

text: 21. helmikuuta 2004 Cox sai Free Software Foundationin Award for the Advancement of Free Software -palkinnon FOSDEM-konferenssissa Brysselissä. 5. lokakuuta 2005 hänet palkittiin elämäntyöstään LinuxWorld-tapahtumassa Lontoossa.


title: Gardner Williams

text: Gardner Williams (16. huhtikuuta 1877 Massachusetts Yhdysvallat – 14. joulukuuta 1933 Kalifornia Yhdysvallat) oli yhdysvaltalainen uimari, joka osallistui vuoden 1896 kesäolympialaisissa 100 ja 1200 metrin vapaauinteihin. Williamsin aikoja tai sijoja kilpailuissa ei tiedetä, mutta on varmaa, että 100 metrin vapaauinnissa hän ei sijoittunut kahden parhaan joukkoon, eikä 1200 metrin vapaauinnissa kolmen parhaan joukkoon.


title: Oreadit

text: Oreadit (, "vuori") olivat kreikkalaisessa mytologiassa nymfejä, jotka asuivat vuorilla, laaksoissa ja rotkoissa.


title: Oreadit

text: Strabon mainitsi Hesiodoksen kertoneen oreadien olleen Hekateroksen ja Foroneuksen tyttären viisi tytärtä ja satyyrien ja kureettien sisaria. Nämä viisi olisivat olleet siten oreadien kantaäidit.


title: Oreadit

text: Tunnetuin oreadeista oli Ekho.


title: Geórgios Ánninos

text: Geórgios Ánninos () oli kreikkalainen uimari, joka osallistui vuoden 1896 kesäolympialaisissa 100 metrin vapaauintiin. Ánninoksen aikaa tai sijaa kilpailussa ei tiedetä, mutta on varmaa, että hän ei sijoittunut kahden parhaan joukkoon.


title: Jättiläissiirat

text: Jättiläissiirat ("Bathynomus") on hyvin suurikokoisten, valtamerissä elävien siirojen lahkon äyriäisten suku. Suvusta tunnetaan yhdeksän lajia.


title: Jättiläissiirat

text: Jättiläissiirat elävät lähes kaikkien valtamerten syvissä ja kylmissä pohjavesissä. Niitä on tavattu jopa 2 kilometrin syvyydestä, mutta suurin osa niistä elää 365–730 metrin syvyyksissä. Siirat voivat kasvaa puolen metrin pituisiksi ja suurimmat ovat painaneet 1,7 kiloa. Suvun suurin ja tunnetuin laji on jättiläissiira ("Bathynomus giganteus").


title: Jättiläissiirat

text: Jättiläissiirojen pääasiallisena ravintona ovat kuolleet valaat, kalat ja nilviäiset. Ne voivat kuitenkin myös saalistaa hitaasti liikkuvia eläimiä, kuten merimakkaroita, mahdollisesti kalojakin. Siiroilla on suuret, melko kaukana toisistaan sijaitsevat verkkosilmät, jotka muodostuvat lähes 4 000 osasilmästä eli ommatidista.


title: M/T Stena Sirita

text: M/T Stena Sirita () on norjalaisen P/R Stena Ugland Shuttle Tanker II DA:n omistama öljytankkeri. Alus on rakennettu vuonna 1999 Tsuneishi Shipbuildingin telakalla Tadotsussa, Japanissa. Alus on rekisteröity Norjan lipun alle, ja sen kotisatama on Sandefjord. Nykyisin aluksella operoi Stena Bulk.


title: M/T Stena Sirita

text: "Stena Siritan" sisaralus on M/T "Stena Alexita".


title: M/T Stena Sirita

text: Pituutta aluksella on 262,6 metriä ja leveyttä 46,04 metriä, ja syväys on 15,728 metriä. Laivan koko tilavuus (bruttovetoisuus, GT) on 77 410 ja matkustus- ja lastitilojen tilavuus (nettovetoisuus, NT) 34 046. Aluksen kuollut paino eli kantavuus on 126 873 tonnia. Laivan huippunopeus on 14 solmua.


title: M/T Stena Sirita

text: Laivan pääkoneina on kaksi MAN B&W 7S50MC -dieselmoottoria, jotka yhdessä kehittävät 16,388 kilowatin tehon. "Stena Siritan" öljykapasiteetti (Oil @ 98% Cu Mtr) on 138 946 m³ ja (Oil @ 98% Barrels) 873 942,6 m³. Painolastikapasiteetti on 55,544 m³.


title: M/T Stena Sirita

text:
1. marraskuuta 1998 laivan köli laskettiin. 30. maaliskuuta 1999 alus laskettiin vesille.
10. elokuuta 1999 vastavalmistunut alus luovutettiin P/R Stena Ugland Shuttle Tankerin omistukseen, joka rekisteröi aluksen Norjan lipun alle. Kotisatamaksi tuli Grimstad. Vuonna 2000 laivan isännöinti siirtyi IUM Ship Management A/S:lle. Vuonna 2005 Ugland Nordic Shipping A/S alkoi isännöidä laivaa. Samalla kotisatama muuttui Sandefjordiksi.


title: M/T Stena Sirita

text: Nykyisin "Stena Siritaa" isännöi norjalainen Teekay Marine Services.


title: Aléxandros Chrýsafos

text: Aléxandros Chrýsafos () oli kreikkalainen uimari, joka osallistui vuoden 1896 kesäolympialaisissa 100 metrin vapaauintiin. Hrisafoksen aikaa tai sijaa kilpailussa ei tiedetä, mutta on varmaa, että hän ei sijoittunut kahden parhaan joukkoon.


title: Intian Grand Prix

text: Intian Grand Prix oli Formula 1 -sarjan osakilpailu, joka on järjestetty kausina 2011–2013 Buddh International Circuitilla.


title: Intian Grand Prix

text: Rata tunnettiin aikaisemmin nimellä Jaypee International Race Circuit. Rata sijaitsee Noidan teknologiateollisuuskaupungissa 50 kilometrin päässä Intian pääkaupungista Delhistä.


title: Intian Grand Prix

text: Ensimmäinen Intian Grand Prix oli tarkoitus järjestää ensimmäisen kerran vuonna 2010, mutta se päätettiin siirtää vuodella eteenpäin. Kaudella Intian GP:tä ei ajettu, koska Bernie Ecclestone halusi siirtää kilpailun loppukaudelta alkukaudelle, mutta sen jälkeenkään ei Intian GP:tä ole järjestetty..


title: Ohto Manninen

text: Ohto Heikki Sulevi Manninen (s. 24. syyskuuta 1943 Helsinki) on suomalainen filosofian tohtori ja historiantutkija, joka on perehtynyt erityisesti Suomen vaiheisiin toisessa maailmansodassa. Manninen oli sotahistorian professori Maanpuolustuskorkeakoulussa useiden vuosien ajan. Aikaisemmin hän toimi Suomen historian professorina Helsingin ja Tampereen yliopistossa.


title: Ohto Manninen

text: Ohto Mannisen isä oli tietokirjailija Antero Manninen, jonka vanhemmat olivat kirjailijat Otto Manninen ja Anni Swan. Hänen sisarensa on kirjailija Hellevi Arjava.


title: Mesoteliooma

text: Mesoteliooma on keuhkopussin tai vatsaontelon mesoteelisolukon syöpä. Useissa tapauksissa sen on todettu saaneen alkunsa asbestista. Mesoteliooma voi kehittyä pienestäkin asbestialtistumisesta. Krokidoliitin epäillään olevan asbestilaaduista kaikkein vaarallisin, jo yksi altistumiskerta voi aiheuttaa mesoteliooman. Myös kaikkien muiden asbestilaatujen on todettu aiheuttavan kyseistä syöpää.


title: Arvo Thauvón

text: Arvo Immanuel Thauvón () oli suomalainen jääkäriluutnantti. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Misse-joella Saksan itärintamalla. Myöhemmin hän osallistui Suomen sisällissotaan ja kaatui Mouhun taistelussa.


title: Arvo Thauvón

text: Thauvónin vanhemmat olivat rovasti Emil Thauvón ja Alma Katarina Alexandra Hedmanson. Hän kirjoitti ylioppilaaksi Oulun klassillisesta lyseosta vuonna 1909 ja liittyi Pohjois–Pohjalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1909–1914.


title: Arvo Thauvón

text: Thauvón hoiti Pudasjärven nimismiehen virkaa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. konekiväärikomppaniaan 13. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Arvo Thauvón

text: Thauvón astui Suomen armeijan palvelukseen Saksassa 7. helmikuuta 1918 ensin vannottuaan sotilasvalan Suomen hallitukselle ja allekirjoitettuaan palvelussitoumuksen armeijalle. Tässä tilaisuudessa hänet ylennettiin luutnantiksi. Hän saapui takaisin Suomeen 18. helmikuuta 1918 aselaivoja seuranneen komennuskunnan mukana Vaasaan. Vaasasta hänet määrättiin sotilaskouluttajaksi Jyväskylään, mistä hänet lähetettiin 2. maaliskuuta 1918 konekivääriosaston johtajaksi Savon rintamalle. Hän kaatui Mouhussa käydyssä taistelussa luodin lävistäessä hänen rintansa 3. maaliskuuta 1918. Hän oli kuollessaan naimaton ja kirjoilla Viitasaarella. Hänet haudattiin Viitasaaren sankarihautaan.


title: Liike (fysiikka)

text: Liike tarkoittaa fysiikassa kappaleen paikan jatkuvaa muutosta suhteessa johonkin koordinaatistoon. Liike voi olla suoraviivaista tai käyräviivaista. Liike voi olla myös tasaista tai muuttuvaa. Tasaisessa liikkeessä kappaleen nopeus ja liikkeen suunta pysyvät vakiona. Mekaniikan ensimmäisen peruslain mukaan kappaleen liike on tasaista, jos siihen ei vaikuta mikään ulkoinen voima tai jos siihen vaikuttavat voimat kumoavat toisensa. Jos kappaleeseen vaikuttaa vakiovoima se on tasaisesti kiihtyvässä liikkeessä. Käyräviivaisessa liikkeessä kappaleeseen vaikuttaa sen rataan nähden poikittaissuuntainen kiihtyvyys. Eräs käyräviivaisen liikkeen erikoistapaus on ympyräliike. Liikettä on myös pyörimisliike


title: Liike (fysiikka)

text: Liikettä kuvataan Newtonin liikelakien ja suhteellisuusteorian avulla.


title: Vrock

text: Vrock on Salon elävän musiikin yhdistyksen vuodesta 2007 järjestämä rocktapahtuma Salossa, ja sen paikkana on Maalu Pahkavuoressa. Rockfestari on ikärajaton, mutta alueella on anniskelu-alue. Aiemmin on Salon Vuohensaaressa järjestetty elokuussa leirintäalueella pidettävä rocktapahtuma ja Meri-Teijossa Venetsialais-tapahtuma, jotka on lopetettu. Kesällä 2007 Vrockissa yleisöä oli 3 000 henkeä. Esiintyjinä olivat Sturm Und Drang, Hanna Pakarinen, Bleak, Traffic Island, Miljoonasade, Don Johnson Big Band, Ari Koivunen, Miehuuskoe, The Friend, Metropol, Jann Wilde & Rose Avenue ja Flow.Tapahtumassa tehtiin jopa historiaa, kun Judas Priest -yhtyeen kitaristi K. K. Downing soitti yhden biisin Sturm und Drang -yhtyeen kanssa.


title: Vrock

text: Toinen Vrock-tapahtuma järjestettiin 9. elokuuta Karjaskyläntiellä. Esiintyjinä olivat Jippu, Maj Karma, Klamydia, Olavi Uusivirta, Poets of the Fall, Soma sekä Yö.


title: In Rainbows

text: In Rainbows on englantilaisen rock-yhtye Radioheadin seitsemäs studioalbumi, joka julkaistiin 10. lokakuuta 2007. Sen pystyi lataamaan digitaalisesti yhtyeen kotisivuilta haluamallaan summalla. 3. joulukuuta 2007 albumista julkaistiin "discbox"-versio, joka sisälsi toisen CD:n, kaksi vinyylilevyä, kansitaiteen ja sanoituslehtisen. Normaalina CD:nä albumi julkaistiin 31. joulukuuta 2007, ja sitä seurasi ensimmäinen single, "Jigsaw Falling into Place", 14. tammikuuta 2008. Pohjois-Amerikassa levyn julkaisi levy-yhtiö TBD Records 1. tammikuuta 2008.


title: In Rainbows

text: Radiohead työskenteli levyn parissa yli kahden vuoden ajan, sillä sen tekeminen alkoi jo vuoden 2005 alkupuolella. Nauhoitusten välillä yhtye esiintyi Euroopassa ja Pohjois-Amerikassa kolmen kuukauden ajan vuonna 2006.


title: In Rainbows

text: "In Rainbows" on ensimmäinen albumi, jonka Radiohead teki sen jälkeen, kun sen levytyssopimus EMI:n kanssa oli loppunut. "In Rainbowsin" ja sitä edeltäneen albumin "Hail to the Thiefin" väli on ajallisesti pisin yhtyeen historiassa. Kun albumi oli julkaistu digitaalisesti, siitä kirjoitettiin monia arvosteluja. Albumin kaupallisesta menestymisestä ei ole varmaa tietoa, koska Radiohead ei ole suostunut ilmoittamaan albumin myyntimäärää. CD-julkaisu oli kuitenkin ensimmäisellä sijalla sekä Britannian albumilistalla että Yhdysvaltojen "Billboard" 200 -listalla. Levy voitti kaksi Grammy-palkintoa vuonna 2009.


title: In Rainbows

text: Albumista on tehty remixversio "Rainydayz Remixes".


title: In Rainbows

text:
Radiohead aloitti työskentelyn seitsemännen studioalbuminsa parissa helmikuun puolessavälissä vuonna 2005, kun yhtye oli palannut tauolta. Laulaja Thom Yorke ja kitaristi Jonny Greenwood esittivät uuden kappaleen, "Arpeggi", Lontoon Ether-festivaalilla maaliskuussa 2005. Myöhemmin, saman vuoden kesänä Yorke esiintyi akustisesti tilaisuudessa, joka järjestettiin Reilun kaupan puolesta. Hän esitti nauhoittamatta jääneet kappaleet "Nude" ja "Reckoner", uuden kappaleen "House of Cards" sekä kappaleen "Last Flowers [Till Hospital]", joka oli jäänyt yli "OK Computerilta". Tavanomaiset nauhoitukset alkoivat elokuussa 2005, ja Radiohead kertoi niistä ajoittain uudessa blogissaan, "Dead Air Spacessa". Nauhoitukset jatkuivat alkuvuoteen 2006, mutta edistyminen oli hidasta. Yorke kertoi yhtyeen vain kuluttaneen paljon aikaa studiossa, mikä oli ollut erittäin turhauttavaa. Yhtyeellä oli vaikeuksia löytää voimia pitkän tauon jälkeen, eikä levyllä ollut tuottajaa eikä deadlinea, mikä vaikeutti edistymistä. Helmikuussa 2006 yhtye otti tuottajakseen Mark ”Spike” Stentin, pitkäaikaisen tuottajansa Nigel Godrichin sijasta. Colin Greenwood kommentoi päätöstä sanomalla, että Godrich ja yhtye tunsivat toisensa jo niin hyvin, että kaikesta oli tullut liian helppoa. Vaikka yhtye oli jo kirjoittanut monia uusia kappaleita, vain muutamia syntyi lisää äänityksissä Stentin kanssa. Yorke kertoi yhtyeen olleen edelleen vähän eksyksissä.
Äänitykset päättyivät huhtikuussa 2006.


title: In Rainbows

text: Jonny Greenwood kertoi nauhoitusten fiiliksestä seuraavasti:


title: In Rainbows

text: Yhtye päätti lähteä kiertueelle, ja Yorken mukaan kaikki olivat tyytyväisiä, kun eivät joutuneet enää olemaan studiossa. Vuoden 2006 toukokuun ja kesäkuun Radiohead esiintyi monissa suurissa kaupungeissa Euroopassa ja Pohjois-Amerikassa. Eurooppaan yhtye palasi elokuussa ja soitti useilla festivaaleilla. Kiertue oli Radioheadin ensimmäinen moneen vuoteen, ja liput myytiin loppuun monissa esiintymispaikoissa, myös pienemmissä paikoissa, kuten klubeissa ja teattereissa. Yhtye piti muun muassa hyväntekeväisyyskonsertin Lontoossa Maan ystävien kampanjassa, jossa kerrottiin ilmastonmuutoksesta. Yhtye soitti myös suurilla musiikkifestivaaleilla kuten Bonnaroossa ja V Festivaalilla. Bonnaroossa yhtye esitti 28 kappaletta, mikä oli pisin konsertti vuosiin. Yhtye soitti kiertueella myös uusia kappaleitaan.


title: In Rainbows

text: Kiertueen jälkeen Radiohead jatkoi nauhoituksia syyskuussa 2006, tällä kertaa Godrichin kanssa. Yorke kertoi yhtyeen blogissa, että vihdoinkin nauhoitukset sujuivat eikä aika kulunut vain studiossa vetelehtimiseen. Yhtye piti välillä joulutauon ja palasi studioon tammikuun puolessa välissä vuonna 2007, jolloin kuvia, sanoituksia, videoita ja pätkiä uusista kappaleista alettiin julkaista yhtyeen blogissa. Huhtikuun lopussa Yorke kertoi, että CD:n materiaali oli valmis. Kesäkuussa Nigel Godrich lähetti yhtyeen blogiin otteita kappaleista. Niiden joukossa oli esimerkiksi "Jigsaw Falling into Place" (jota yhtye oli esittänyt 2006 nimellä "Open Pick"), "Down Is the New Up", "Bangers + Mash", "All I Need", "Faust Arp" ja "Weird Fishes/Arpeggi". Yhtye sai äänitykset valmiiksi kesäkuussa, ja albumi masteroitiin New Yorkissa heinä- ja elokuussa 2007.


title: In Rainbows

text: Albumilla on monia kappaleita, jotka Radiohead esitteli vuoden 2006 kiertueellaan, kuten "15 Step", "Bodysnatchers", "All I Need" ja "Videotape". Lisäksi "Arpeggi" ja "Open Pick", joita myös soitettiin kiertueella, pääsivät levyllä uudelleen nimettyinä: "Weird Fishes/Arpeggi" ja "Jigsaw Falling into Place". "Nude", jonka Radiohead soitti ensimmäistä kertaa "OK Computerin" maailmankiertueella, julkaistiin lopulta uudelleen sovitettuna "In Rainbowsilla". "Reckoner" taas oli esitetty ensimmäisen kerran vuonna 2001, mutta albumiversio on erilainen.


title: In Rainbows

text: Yhtye värväsi Matrixin musiikkikoulun ja taidekeskuksen oppilaat Oxfordista avukseen aloituskappaleeseen "15 Step". Colin Greenwood ja Nigel Godrich ajattelivat aluksi käyttää taputuksia, mutta kun ne eivät kuulostaneet tarpeeksi hyviltä, he päättivät nauhoittaa tilalle lasten hurraahuutoja. "Bodysnatchers", kappale jonka Yorke kuvaili kuulostavan Wolfmotherilta, Neu!:lta ja hippirockilta, äänitettiin hyperaktiivisen manian aikana, jonka vallassa Yorke oli juuri ennen sairastumistaan. Kappaleeseen "All I Need" Jonny Greenwood halusi äänittää valkoista kohinaa, joka saadaan aikaan soittamalla äänekkäästi, mutta studio-olosuhteissa se ei onnistunut. Hän ratkaisi ongelman käyttämällä jousiorkesteria, joka soitti sävelasteikon jokaista nuottia ja peitti eri taajuudet. "Videotapen" säveltäminen oli Yorken mukaan täydellistää tuskaa. Kun Yorke oli poistunut studiosta, Godrich ja Jonny Greenwood olivat tehneet kappaleesta riisutun, minimalistisen pianoballadin.


title: In Rainbows

text: Yorke on sanonut albumin sanoituksien perustuvan "pelkoon, siihen tunteeseen kun istuu ruuhkassa ja ajattelee: 'Olen varma että minun pitäisi tehdä jotain muuta'... se on samantyylinen kuin "OK Computer", mutta paljon pelottavampi." Toisessa haastattelussa Yorke kertoi albumin kertovan paniikista, joka syntyy kun ihminen tajuaa kuolevansa. Ed O'Brien puolestaan on kutsunut lyriikoita yleismaailmallisiksi ja sanonut niiden kertovan ihmisenä olemisesta. Kappaletta "Bodysnatchers" ovat inspiroineet Viktoriaanisen kauden kummitustarinat ja vuoden 1972 romaani "The Stepford Wives". "Jigsaw Falling into Place" kertoo osaksi siitä kaaoksesta, jota Yorke näki käydessään ulkona viikonloppuisin Oxfordissa.


title: In Rainbows

text: Albumin kansikuvan on tehnyt Stanley Donwood. Donwood teki kokeiluja etsauksella, kylvetti tulosteita hapossa ja antoi niiden syöpyä sattumanvaraisesti. Hän aikoi aluksi kuvata lähiöelämää mutta tajusi nopeasti ettei aihe sopinut musiikkiin. Donwood antoi kuvia säännöllisesti yhtyeen kommentoitaviksi albumin nauhoitusten aikana, ja hän latasi myös päivittäin kuvia yhtyeen kotisivuille, vaikka yksikään siellä olleista kuvista ei päässyt lopulliseen kansikuvaan. Donwood on nimittänyt albumin kansitaideteosta värikkääksi ja sanonut, että se on "myrkyllinen sateenkaari, sellainen joita näkee lätäköissä". Juuri ennen albumin digitaalista julkaisua yhtye päätti, ettei käyttäisi kantta vielä vaan säästäisi sen fyysisen levyn julkaisuun. Albumin "disc-box"-versiossa on lehtinen, jossa on Donwoodin taideteoksia.


title: In Rainbows

text: Radioheadin kuuden albumin sopimus EMI:n kanssa täyttyi vuoden 2003 albumilla "Hail to the Thief". Kun "In Rainbows" oli saatu valmiiksi, yhtye ei ollut vielä päättänyt, miten julkaisisi sen. Yorke sanoi myös yhdessä vaiheessa, että hänellä oli mielessä materiaalin julkaiseminen singleinä tai EP:inä. Hän päätti kuitenkin, ettei albumia julkaistaisi vain Internetissä. Hänen mielestään kaikilla faneilla ei olisi välttämättä ollut teknologisia valmiuksia ladata uutta albumia Internetistä.


title: In Rainbows

text: Vuonna 2006 yhtye kertoi, että sillä ei ollut sopimusta eikä julkaisun määräaikaa, mikä oli sekä vapauttavaa että pelottavaa. Yorke kommentoi levytyssopimusta niin, että yhtye olisi pitänyt "vanhasta EMI:stä", jossa ei oltu liian huolestuneita osakkeenomistajista, mutta sellaisesta ei ollut juuri toivoa.


title: In Rainbows

text: Haastattelussa Jonny Greenwoodilta kysyttiin, miksi yhtye ei uusinut sopimustaan Parlophonen kanssa, ja Jonny vastasi seuraavasti:


title: In Rainbows

text: Radiohead on pitänyt itsellään oikeudet albumin nauhoituksin ja kappaleiden sävellyksiin. Internetin kautta ladattava ja disc-box-versio ovat yhtyeen itse julkaisemia, mutta CD-julkaisua varten musiikki on lisensoitu levy-yhtiöille. Albumin lisenssisopimuksia hoitaa yhtyeen julkaisija Warner Chappell.


title: In Rainbows

text: Radiohead ilmoitti 1. lokakuuta 2007 blogissaan seitsemännen albuminsa, "In Rainbowsin", nimen, kappalelistan ja julkaisupäivät. Yhtyeellä ei ollut tuolloin sopimusta minkään levy-yhtiön kanssa, joten albumi julkaistiin digitaalisena pakettina Internetissä. Se oli mahdollista ladata sivustolta inrainbows.com 10. lokakuuta 2007 noin kello 5.30 GMT alkaen. Jotta albumin levityksessä olisi mahdollisimman vähän teknisiä ongelmia, Radiohead otti avukseen brittiläisen PacketExchange-yhtiön. Albumia levitettiin yksityisten, ruuhkattomien internetyhteyksien kautta, joiden avulla kierrettiin julkiset Internet-serverit. ZIP-pakattu tiedosto sisälsi albumin kymmenen kappaletta MP3-muodossa, joka on DRM-vapaa formaatti. Ostajaa kehotettiin valitsemaan itse hinta, johon lisättiin luottokorttimaksu (45 penceä), mikäli valittu summa oli yli £0,00. "In Rainbowsin" nettijakelu lopetettiin 10. joulukuuta 2007.


title: In Rainbows

text:
Latauksen huono äänenlaatu aiheutti pienen kohun, johon Jonny Greenwood kommentoi:
Toinen versio albumista, "discbox", oli sekin tilattavissa sivustolta inrainbows.com, ja se julkaistiin 3. joulukuuta 2007. Kovakantinen boksi sisältää albumin CD:nä ja kaksi 12 tuuman 45 rpm vinyylilevyä, joissa on kansitaiteet ja sanoituslehtiset. Boksissa on myös toinen levy, joka sisältää kahdeksan ylimääräistä kappaletta, digitaalisia kuvia ja taideteoksen. Boksiversio levystä maksoi 40 puntaa, mihin sisältyi myös MP3-lataus. Se on ostettavissa inrainbows.comin kautta, kunnes painos loppuu.
Albumin julkaisi CD:nä ja vinyylinä Japanissa levy-yhtiö "Hostess" 26. joulukuuta 2007, Australiassa 29. joulukuuta 2007 levy-yhtiö Remote Control/XL ja Pohjois-Amerikassa ja Kanadassa 1. tammikuuta 2008 levy-yhtiö ATO TBD Recordsin ja MapleMusicin/Fontanan painamana. Muualla maailmassa albumin julkaisi 31. joulukuuta 2007 itsenäinen levy-yhtiö XL Recordings. CD-julkaisu on pahvipaketissa, joka sisältää CD:n, sanoitukset sisältävän lehtisen ja useita kansitaidetarroja. Ostaja voi laittaa tarrat ja CD:n tyhjään CD-koteloon ja luoda 'tee-se-itse'-pakkauksen, kuten albumin TV-mainoksessa näytettiin Yhdysvalloissa. "In Rainbows" on Radioheadin ensimmäinen albumi, jota myydään iTunes Storessa.


title: In Rainbows

text: Webcast "Scotch Mist", yksityiskonsertti, joka kuvattiin Radioheadin Oxfordin studioilla, julkistettiin uudenvuodenaattona 2007. Videolla yhtye ei vain soita "In Rainbowsia", vaan mukana on myös runoja ja kohtauksia, joita yhtye on luonut tai valinnut. Albumista julkaistiin myös Covent Gardenissa kuvattu livevideo "In Rainbows – From the Basement", jossa tulkitaan kymmentä levyn kappaletta. Yhtye lähti kiertueelle Pohjois-Amerikkaan, Eurooppaan, Etelä-Amerikkaan ja Japaniin toukokuussa 2008 ja se jatkuu vuoden loppuun.


title: In Rainbows

text: "Wired"-lehden haastattelussa Yorke kertoi Radioheadin kaikkien viimeisimpien albumien ja oman sooloalbuminsa vuotaneen Internetiin, joten yhtye päätti vuotaa levyn itse. Radioheadin managerit ovat sanoneet, etteivät he olisi julkaisseet albumia, elleivät olisi olleet varmoja, että myös fyysinen CD myisi hyvin.


title: In Rainbows

text:
Ensimmäinen single albumilta oli "Jigsaw Falling into Place", joka julkaistiin 14. tammikuuta 2008 Kappale oli useita viikkoja sadan radiossa soitetuimman joukossa Yhdysvalloissa, ja se sijoittui "modern rock" -listalla 69:nneksi. Britannian singlelistalla single nousi ensimmäisellä viikollaan 30:nneksi, mikä oli Radioheadille huonoin sijoitus sitten vuoden 1993 singlen "Pop Is Dead".
Toinen single albumilta oli "Nude", joka julkaistiin 31. maaliskuuta 2008. Singlen markkinoimiseksi julkaistiin kilpailu, jossa fanien piti remiksata kappale. Remiksit julkaistiin myöhemmin iTunesissa.
Kappaleet "House of Cards" ja "Bodysnatchers" julkaistiin promosinglenä kesällä 2008. Kappaleesta "House of Cards" tehtiin myös erikoinen musiikkivideo, jossa ei käytetty lainkaan kameraa, vaan se luotiin käyttämällä 3D- ja laserteknologiaa.
Neljäntenä singlenä albumilta julkaistiin syyskuussa 2008 "Reckoner", jolle organisoitiin samantyyppinen remix-kilpailu kuin "Nudelle".


title: In Rainbows

text: Monet kriitikot kehuivat "In Rainbowsia", ja se sai esimerkiksi Metacriticissa arvosanan 88/100. "The Guardianin" arvostelu oli erittäin myönteinen, kuten "The Provincenkin", joka kertoi "In Rainbowsin" olevan "ihastuttavin, koskettavin ja ihmisläheisin" Radioheadin levy sitten "OK Computerin"." Useat arvostelijat sanoivat albumin kuulostavan siltä, että yhtye oli nauttinut studiossa tehdessään sitä. "The Hartford Courant" kutsui kappaleita "taidokkaaksi soittimien ja elektronisten äänten sekoitukseksi, jossa on mukana aineksia kaikista niistä asioista, joita Radiohead on tehnyt ennen, mutta se ei silti kuulosta tarkalleen niiltä".


title: In Rainbows

text: Albumi sai myös negatiivista palautetta: "Dusted Magazinen" arvostelussa sanottiin, että kappaleet vaikuttavat syntyneen jameissa eikä tämäntyylinen tekniikka ole yhtyeen vahvuuksia. Arvostelun mukaan yhtyeen vahvoja puolia ovat Yorken ääni ja melodiat, joita ei albumilla kuulla tarpeeksi. Eräässä arvostelussa sanottiin myös, että albumilla ei ollut yhtään erottuvaa kappaletta eikä kohokohtaa. Albumi nimettiin kuitenkin yhdeksi vuoden 2007 parhaimmista albumeista monissa julkaisuissa. Se oli vuoden paras "Billboardin", "Filterin", "Mojon", "PopMattersin" ja "Soundin" listoilla; "NME" ja "The A.V. Club" pitivät sitä kolmanneksi parhaana, "Pitchfork Media" ja "Q" sijoittivat sen neljänneksi ja "Rolling Stone" ja "Spin" kuudenneksi. "In Rainbows" oli ehdokkaana Mercury Music Prize -palkinnon saajaksi vuonna 2008. Levy oli ehdokkaana myös vuoden 2009 Grammy-gaalassa, osioissa vuoden albumi, paras vaihtoehtomusiikin albumi, vuoden tuottaja ja paras erikoisversion pakkaus. Albumi voitti osiot paras vaihtoehtomusiikin albumi ja paras erikoisversion pakkaus. Kappaleelle "House of Cards" ja sen musiikkivideolle osui kolme ehdokkuutta. Lokakuussa 2007 paljastettiin, että suurin osa albumin lataajista maksoi siitä normaalin vähittäismyyntihinnan, vain harvat latasivat sen ilmaiseksi ja monet tilasivat boksiversion. Gigwise.com kertoi, että julkaisupäivänä 10. lokakuuta 2007 albumia ladattiin 1,2 miljoonaa kertaa. Yhtyeen manageri Bryce Edge piti lukua kuitenkin liioiteltuna. Noin kolmasosa niistä, jotka latasivat albumin, eivät maksaneet mitään, ja keskimääräinen maksu albumista oli neljä puntaa. Joulukuun 2007 haastattelussa yhtyeen jäsenet kertoivat albumin boksiversioita ostetun 60 000–80 000 kappaletta.


title: In Rainbows

text: Albumin Internetin kautta tapahtunutta latausta ja boksiversion myyntiä ei lasketa Britannian albumilistalle. Kuitenkin monia albumin kappaleita soitettiin Yhdysvaltojen radiokanavilla ja albumin menestynein kappale, "Bodysnatchers", nousi 12:nneksi Yhdysvaltojen "Modern Rock" -listalla. "In Rainbows" nousi ensimmäisellä viikollaan "Billboard" 200 -listalla 156:nneksi ja toisella viikollaan ensimmäiseksi, ja sitä myytiin yli 120 000 kopiota. Myös Britannian listoilla albumi oli ensimmäinen. Kaikkiaan "In Rainbowsia" on myyty Yhdysvalloissa noin 281 000 kopiota.Tämä versio albumista sisälsi "Jigsaw Falling into Place" -singlen kappaleet.


title: In Rainbows

text:
"Discbox"-versio albumista sisältää toisen levyn, joka sisältää kahdeksan ylimääräistä kappaletta. Levyn pituus on 26:53.
†Erikoisversio, jossa mukana bonuskappaleita


title: 24 (1. tuotantokausi)

text:
24:n ensimmäistä tuotantokautta alettiin esittää Yhdysvalloissa 6. marraskuuta 2001 ja se jatkui 22. toukokuuta 2002 sisältäen yhteensä 24 jaksoa. Sarjan pääosassa on kuvitteellisen terrorismin vastaisen yksikön CTU:n agentti Jack Bauer (Kiefer Sutherland), jonka elämää sarja seuraa reaaliajassa. Kauden tapahtumat alkavat keskiyöllä Yhdysvaltain presidentin esivaalipäivänä Kaliforniassa.
Sarjan ensimmäistä tuotantokautta esitettiin Yhdysvalloissa tiistai-iltaisin kello 21.00 Foxilla ja Suomessa MTV3:lla sunnuntain myöhäisillassa puoli yhdentoista ohjelmapaikalla. Sarjaa oli aluksi tarkoitus esittää vain 13 jaksoa, mutta sarjan suosiosta johtuen – esimerkiksi pääosanäyttelijä Kiefer Sutherland palkittiin kesken kauden parhaan miespääosan Golden Globe -palkinnolla – siitä tilattiin kokonainen tuotantokausi eli yhteensä 24 jaksoa.


title: 24 (1. tuotantokausi)

text: On keskiyö. Liittovaltion agentti Jack Bauer on juuri lopettanut shakkipelin tyttärensä Kimberlyn kanssa. Mukava perhehetki kuitenkin rikkoutuu hetkeä myöhemmin kun Kimberly katoaa huoneensa ikkunasta.


title: 24 (1. tuotantokausi)

text: Ennen kuin Jack ehtii lähteä tytön perään, hänet soitetaan CTU:hun hätätilanteen takia, ja hän jättää Teri-vaimonsa etsimään heidän tytärtään. Yö pahenee kun Jackille kerrotaan, että CTU uskoo jonkun yrittävän presidenttiehdokas David Palmerin salamurhaa seuraavien 24:n tunnin aikana.


title: 24 (1. tuotantokausi)

text: Kun Jack ja hänen apurinsa yrittävät kuumeisesti saada selville, kuka haluaa ehdokkaan hengiltä, Teri yrittää löytää Kimberlyn, jonka bileyö muuttuu yllättäen taisteluksi selviytymisestä.


title: Juha Ikonen

text: Juha Ikonen (s. 7. kesäkuuta 1970 Helsinki) on suomalainen entinen jääkiekkohyökkääjä, joka muistetaan urastaan Kiekko-Espoossa.


title: Juha Ikonen

text: Ikonen on Espoon Jääklubin kasvatti. Hän edusti urallaan SM-liigassa pelanneiden Kiekko-Espoon ja Espoo Bluesin lisäksi myös Ruotsin Elitserienissä pelannutta Västra Frölundaa. Espoossa Ikonen pelasi 315 ottelua ja sai tehopisteitä 71 + 143 = 214. Hän toimi myös joukkueen kapteenina. Hän pääsi edustamaan Suomea jääkiekon MM-kisoissa keväällä 1998, jolloin Suomi saavutti hopeaa.


title: Juha Ikonen

text: Ikosen saavutuksiin kuuluu myös Kiekko-Espoon riveissä voitettu A-nuorten Suomen mestaruus vuonna 1989. Samassa joukkueessa pelasivat tuolloin muun muassa Jere Lehtinen, Tero Lehterä, Antti Törmänen ja Juha Ylönen.


title: Juha Ikonen

text: Ikonen lopetti uransa vuonna 2002. Hänen poikansa Juuso on pelannut myös Espoo Bluesissa.


title: Michael Nyman

text: Michael Laurence Nyman (s. 23. maaliskuuta 1944 Lontoo) on brittiläinen säveltäjä, pianisti ja libretisti. Hän on tunnettu minimalistina, ja hän juuri käytti tätä nimitystä musiikissa ensimmäisenä.


title: Michael Nyman

text: Nyman opiskeli Royal Academy of Musicissa ja King’s College Londonissa. Hän saavutti varhaisella urallaan menestystä myös musiikkiarvostelijana.


title: Michael Nyman

text: Nyman on säveltänyt runsaasti elokuvamusiikkia tunnetuimpina esimerkkeinä "Piano" (1993) sekä monet Peter Greenawayn ohjaamat elokuvat. Lisäksi hän on säveltänyt muun muassa kamarimusiikkia ja oopperaa. Hän on johtanut vuodesta 1981 omaa Michael Nyman Bandiaan.


title: Jan Everse

text: Jan Everse (s. 5. tammikuuta 1954 Rotterdamissa) on alankomaalainen jalkapallovalmentaja ja entinen pelaaja. Maaliskuusta 2015 lähtien hän on toiminut FC Dordrechtin päävalmentajana.


title: Jan Everse

text: Pelaajana Everse oli puolustaja. Hän edusti Feyenoordia 1972–77 ja Ajaxia 1977–80. Everse joutui lopettamaan uransa jo vuonna 1980 loukkaantumisen takia. Everse saavutti pelaajana kolme maansa mestaruutta. Lisäksi hän pelasi maajoukkueessa kaksi ottelua.


title: Jan Everse

text: Valmentajana Everse valmensi Suomessa FC Jokereita kaudella 2001. Hän kuitenkin sai potkut kesken kauden, jolloin tilalle astui Ville Lyytikäinen. Ennen Jokereihin tuloaan Everse oli valmentanut muun muassa FC Zwollea ja Sparta Rotterdamia. Vuonna 2006 Everse palasi takaisin vanhaan seuraansa Zwolleen. Hän valmensi seuraa Eerste Divisiessä kolmisen vuotta, kunnes sai potkut huhtikuussa 2009.


title: Jan Everse

text: Helmikuussa 2010 Eredivisiessä häntäpäähän juuttunut SC Heerenveen palkkasi Eversen loppukauden päävalmentajakseen. Pian Eversen palkkaamisen jälkeen seura ilmoitti, että kesällä hänet korvaa Ron Jans. Everse johdatti Heerenveenin kauden päätteeksi sijalle 11.


title: Jan Everse

text: Kesäkuussa 2010 Eversen kerrottiin siirtyvän Eerste Divisiehen pudonneen Sparta Rotterdamin päävalmentajaksi. Hän sai potkut helmikuun lopulla 2011.


title: Jan Everse

text: Maaliskuussa 2015 Eversestä tuli Eredivisien jumboseura FC Dordrechtin väliaikainen päävalmentaja. Everse ei seuraa kyennyt nostamaan pois jumbosijalta, mutta sai jo huhtikuun puolivälissä seuralta jatkosopimuksen kaudelle 2015/16.


title: Good Apollo, I'm Burning Star IV, Volume Two: No World for Tomorrow

text: Good Apollo, I’m Burning Star IV, Volume Two: No World for Tomorrow on Coheed and Cambrian vuonna 2007 julkaistu konseptialbumi, joka on jatkoa yhtyeen edelliselle "" -albumille. Yhdessä teokset muodostavat neljännen osan "The Amory Warsiin". Se on myös ensimmäinen (ja ainoa) yhtyeen albumi, jolla Taylor Hawkins soittaa rumpuja. Edellinen rumpali oli Josh Eppard, ja nykyinen on Chris Pennie.


text: Albumi debytoi Billboard 200 -albumilistalla 6. sijalla, ja sitä myytiin noin 62 000 kappaletta ensimmäisellä viikollaan.


text: Albumista on kolme eri versiota: Deluxe Edition, joka sisältää 24-minuuttisen dokumentin "The Making of NWFT", joka sisältää haastatteluja, materiaalia studiosta, viisi ennen julkaisematonta akustista demoa ja lehtisen; tuplavinyyli-versio, joka sisältää albumin kahden LP:n muodossa ja Ken Kelleyn tekemän kansitaiteen.


title: Fiorenzo Magni

text: Fiorenzo Magni (7. joulukuuta 1920 – 19. lokakuuta 2012) oli italialainen maantiepyöräilijä. Hän voitti Italian ympäriajon vuosina 1948, 1951 ja 1955 sekä Flanderin ympäriajon vuosina 1949, 1950 ja 1951.


title: Fiorenzo Magni

text: Magni voitti vuoden 1955 Italian ympäriajon vain 13 sekunnin erolla Fausto Coppiin. Vuoden 1948 kilpailussa Coppi oli keskeyttänyt vastalauseena sille, että Magni oli saanut ulkopuolisilta työntöapua kovimmissa nousuissa.


title: Ridin’

text: Ridin’ on Chamillionairen single "The Sound of Revenge"-albumilta. Se julkaistiin vuonna 2006. Kappaleen musiikkivideo voitti vuonna 2006 MTV Video Music Awardseissa palkinnon parhaasta rap-videosta. Kappale voitti myös Grammyn vuonna 2007 parhaana duona tai ryhmässä tehdystä rap-kappaleesta.


title: Ridin’

text: Kappaleella vieraili rap-artisti Krayzie Bone. Kappaleesta tuli menestys. Yhdysvalloissa se saavutti ensimmäisen sijan uusien kuumien kappaleiden joukossa. Sai myös Isossa-Britanniassa toisen sijan kappalelistalla.


title: Ridin’

text: Kappaleen nimeksi luullaan usein "Ridin' Dirty", kertosäkeen mukaan, mutta näin ei ole. Kappale kertoo rasistisesta profiilista ja poliisin raakuudesta, kuinka he käsittelevät epäiltyjä. Tätä yrittää kertoa videon välissä tulevat painikohtaukset, joissa poliisi hakkaa uhreja. "Ridin' Dirty"- sanoilla tarkoitetaan, kun joku (usein juuri afroamerikkalainen) ajaa huumeiden vaikutuksen alaisena. Videossa vilahtaa Play-n-Skillz, Tom Lister Jr., Bone Thugs-N-Harmony, Chingo Bling, OG Ron C, Big Tuck ja Chamillionairen nuorempi veli Rasaq.


title: Ridin’

text: "Weird Al" Yankovicin single "White & Nerdy" on parodia kappaleesta.


title: Ridin’

text: Kappaleen ensimmäinen virke (they see me rollin they hatin) nousi Internet-ilmiöksi.


title: Ghana olympialaisissa

text: Ghana osallistui olympialaisiin ensimmäisen kerran Helsingin 1952 kesäolympialaisissa silloisella nimellään Kultarannikko. Ensimmäisen kerran se esiintyi Ghanan nimellä Rooman 1960 kesäolympialaisissa, joissa se saavutti ensimmäisen mitalinsa. Kaikkiaan maa on saanut neljä olympiamitalia. Talviolympialaisiin se osallistui ensimmäisen kerran Vancouverissa 2010.


title: Ghana olympialaisissa

text: Ghana on saavuttanut olympiamitaleja kahdessa eri urheilumuodossa, nyrkkeilyssä ja jalkapallossa. Maan ensimmäinen mitalisti oli Rooman 1960 kisojen nyrkkeilyn kevyessä välisarjassa hopeaa saanut Clement Quartey. Neljä vuotta myöhemmin Tokion kisoissa samassa sarjassa pronssia sai Eddie Blay. Münchenin 1972 olympialaisissa pronssia sai keskisarjan nyrkkeilijä Prince Amartey. Jalkapallossa maa sai pronssia Barcelonan 1992 kisoissa.


title: Amerikantanskalaiset

text: Amerikantanskalaiset ovat Yhdysvaltoihin muuttaneiden tanskalaisten jälkeläisiä. Arviolta heitä asuu siellä noin 1 500 000. Kaliforniassa asuu eniten amerikantanskalaisia. Heistä suurin osa on uskonnoltaan luterilaisia ja mormoneita. He puhuvat äidinkielenään englantia ja tanskaa.


title: Ferdinand Schörner

text: Ferdinand Schörner (12. kesäkuuta 1892 München, Baijeri, Saksan keisarikunta – 2. heinäkuuta 1973 München, Baijeri, Länsi-Saksa) oli toisen maailmansodan aikaan natsi-Saksan armeijan Wehrmachtin kenraali ja sotamarsalkka ("Generalfeldmarschall"). Hän aloitti sotilasuransa jo Saksan keisarikunnan armeijassa 1911 ja palveli ensimmäisessä maailmansodassa komppanianpäällikkönä. Jatkosodan aikana vuosina 1942–1943 Schörner komensi saksalaista armeijakuntaa Suomen Petsamossa.


title: Ferdinand Schörner

text: Schörner syntyi Münchenissä 1892. Hän opiskeli kieliä yliopistossa tullakseen kieltenopettajaksi, mutta keskeytti opinnot 18-vuotiaana ilmoittautuakseen vapaaehtoisena Baijerin armeijaan. Vapaaehtoisuudessa oli etunsa, kuten palvelusajan lyhennys ja hyvä kohtelu. Lisäksi Schörner saattoi valita aselajinsa ja ilmoittautui jalkaväkeen.